[VIDEO] Agong berkenan beri laluan ambulans
Oleh KOSMO!

25 April 2023, 9:51 pm
PETALING JAYA – Tindakan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang sedang memandu motoked serta memberikan laluan kepada ambulans menunjukkan keprihatinan baginda yang berjiwa rakyat.
Menerusi video dimuat naik Istana Negara pada media sosial rasmi, baginda yang sedang memandu serta diiringi pengiring segera memberikan laluan kepada ambulans tersebut yang berada di lorong paling kanan.
“Seri Paduka Baginda Yang di-Pertuan Agong berkenan mendahulukan rakyat yang berada dalam kecemasan dengan memberi laluan kepada sebuah ambulans di Pekan, Pahang, petang hari ini.
“Seri Paduka Baginda dalam perjalanan berangkat ke Istana Abdulaziz di Kuantan dari Pekan apabila ambulans yang membawa pesakit yang memerlukan rawatan segera itu berada di belakang motoked baginda,” menurut penerangan video oleh Istana Negara, hari ini.
Menjengah ke ruangan komen, orang ramai memberikan pelbagai reaksi pujian kepada baginda apabila mengutamakan kebajikan rakyat.
“Agong berjiwa rakyat, Daulat Tuanku. Semoga sihat selalu dan dirahmati Yang Maha Esa,” komen AriosJohn.

“Ahamdulillah terima kasih Tuanku menunjukkan contoh yang terbaik,” kata sahilah21.
“DYMM telah bukitkan kasih baginda kepada hamba rakyat. Menjunjung kasih Tuanku kerana memberi tauladan yang amat luar biasa untuk hamba rakyat,” ujar user49058328843215. – KOSMO! ONLINE

@istananegaraofficial KDYMM Seri Paduka Baginda Yang di-Pertuan Agong berkenan mendahulukan rakyat yang berada dalam kecemasan dengan memberi laluan kepada sebuah ambulans di Pekan, Pahang petang hari ini. Seri Paduka Baginda dalam perjalanan berangkat ke Istana Abdulaziz di Kuantan dari Pekan apabila ambulans yang membawa pesakit yang memerlukan rawatan segera itu berada di belakang motoked Baginda. #royal #malaysia ♬ original sound – Istana Negara


Warga emas cedera, pokok tumbang hempap rumah
Oleh NURUL IZZATI ZAINI

25 April 2023, 9:45 pm
KUALA LUMPUR – Seorang warga emas berusia 90 tahun cedera ringan setelah rumahnya dihempap pokok tumbang dalam satu kejadian, di Taman Hock Ann, di sini, petang tadi.
Menurut jurucakap Pusat Gerakan Operasi Kuala Lumpur, pihaknya menerima panggilan kecemasan dari Balai Bomba dan Penyelamat (BBP) Seputeh pada pukul 5.42 petang.
Sehubungan itu, seramai lapan anggota bersama jentera dari BBP Seputeh digerakkan ke lokasi kejadian.
“Setibanya Komander Operasi Pegawai Bomba Kanan (PBK) II, Shahruddin Mat Nor di lokasi tersebut, terdapat pokok tumbang menghempap sebuah rumah.
“Seorang lelaki berusia 90 tahun terperangkap dalam rumah, dikeluarkan oleh orang awam sebelum pihak bomba tiba,” katanya dalam kenyataan, hari ini.
Tambahnya, mangsa mengalami kecederaan ringan di kepala dan diberi rawatan awal sebelum dihantar ke hospital untuk rawatan selanjutnya. – KOSMO! ONLINE


Jalan sesak, ramai kecewa tak dapat tol percuma
Oleh KOSMO!

25 April 2023, 7:57 pm
PETALING JAYA – Pengguna media sosial berkongsi kisah lucu apabila terlepas menikmati bayaran tol percuma yang berakhir pada malam tadi seperti diumumkan Perdana Menteri, Datuk Seri Anwar Ibrahim, sebelum ini.
Menerusi cerita yang dikongsikan, mereka dalam perjalanan untuk pulang ke rumah masing-masing selepas bercuti Hari Raya Aidilfitri serta berusaha untuk keluar dari plaza tol mengikut tempoh masa bayaran percuma yang telah diumumkan.
Seorang pengguna media sosial TikTok, AleppKahau memuat naik video memberitahu, dia terlepas untuk menikmati bayaran tol percuma malam tadi selepas hanya berjaya keluar dari plaza tol pukul 12.01 tengah malam.
“Bila tol percuma 24 April, tapi kau keluar pukul 12.01 tengah malam 25 April. Dari Alor Setar ke Seremban pula tu,” katanya seolah-olah kecewa.
Muat naik video tersebut mendapat maklum balas pelbagai daripada pengguna yang menceritakan pengalaman sama apabila tidak sempat menikmati bayaran percuma tol tersebut.
“Pukul 12 tengah malam patutnya lepas dah tol, tapi sebab kereta depan kena undur, terpaksa pindah lorong. Pukul 12.01 baru keluar, kena caj RM25,” kata AAAnnoyed berkongsi kisah sedih.

“Bang samalah, sesak gila mana nak dapat tol percuma, tak sempat,” komen lynda.
“Sebab jalan sesak, kalau tak, sempat kan. Kami keluar Sungkai sampai Puchong bayar RM13. Bolehlah, sesak punya pasal, tol pun tak jadi nak dapat percuma,” ujar shopwithila.
“Samalah, sikit saja lagi nak sampai dah. Orang depan boleh pula brek, pukul 12.01 tengah malam dah,” kata zuhaniff. – KOSMO! ONLINE


Pendaftaran tahun satu sesi 2024/2025 2 Mei ini
Oleh KOSMO!

25 April 2023, 11:44 pm
PETALING JAYA – Pendaftaran kemasukan kanak-kanak tahun satu bagi kalendar akademik sesi 2024/2025 bermula pada 2 Mei hingga 30 Jun ini.
Kementerian Pendidikan (KPM) menerusi hantaran di Facebook, hari ini memaklumkan pendaftaran secara dalam talian itu boleh dibuat melalui Modul Pengurusan Awam Sistem Bersepadu KPM (MOEIS) di laman sesawang https://idme.moe.gov.my.
Menurut hantaran itu, kanak-kanak yang layak memohon adalah warga Malaysia yang lahir dari 2 Januari 2017 hingga 1 Januari 2018.
Langkah-langkah pendaftaran turut dikongsikan dalam hantaran tersebut. – KOSMO! ONLINE.


Pemuda maut, motosikal gagal potong bertembung kereta
Oleh AIMUNI TUAN LAH

25 April 2023, 7:52 pm
GUA MUSANG – Seorang lelaki maut selepas motosikal ditunggangnya bertembung dengan sebuah kereta ketika cuba memotong sebuah kenderaan lain di Kilometer 36, Jalan Gua Musang-Kuala Krai berhampiran Felda Chiku, di sini hari ini.
Dalam kejadian kira-kira pukul 12.15 tengah hari itu, mangsa, Muhammad Syahrol Azwan Mohd. Rofi, 21, dari Jerantut, Pahang, meninggal dunia di lokasi kejadian selepas tercampak di atas jalan.
Ketua Polis Daerah Gua Musang, Superintendan Sik Choon Foo berkata, siasatan awal mendapati, mangsa menunggang motosikal jenis Honda FS150FJ dari arah Kuala Krai menghala ke Gua Musang, cuba memotong kenderaan di hadapannya.
Katanya, keadaan itu menyebabkan motosikal yang ditunggang mangsa bertembung dengan sebuah kereta jenis Perodua Axia yang datang dari arah bertentangan dan bergesel dengan sebuah van jenis Econovan yang berada di depan.
“Mangsa meninggal dunia di lokasi kejadian manakala pemandu kereta jenis Perodua Axia cedera ringan dan kini dirawat di Klinik Kesihatan Chiku 3 di sini,” katanya dalam satu kenyataan, hari ini.
Choon Foo memberitahu, mayat mangsa dibawa ke Hospital Gua Musang untuk dibedah siasat dan kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Jajaran luas kekangan bina pagar sempadan baharu
Oleh MOHD. RAFIE AZIMI

25 April 2023, 7:43 pm
BUKIT KAYU HITAM – Kerajaan mengakui terdapat kekangan beberapa aspek termasuk jajaran terlalu luas yang menyebabkan pembinaan pagar baharu di sempadan negara sukar dilaksanakan.
Menteri Dalam Negeri, Datuk Seri Saifuddin Nasution Ismail berkata, kekangan itu bagaimanapun akan cuba diatasi melalui penerokaan teknologi baharu untuk digabungkan dengan aspek kawalan secara konvensional bagi memastikan keselamatan sempadan negara terjamin.
Menurutnya, antara teknologi baharu yang sedang dalam perhatian kerajaan ketika ini adalah penggunaan dron yang lebih meluas selain teknologi kecerdasan buatan (AI).
“Dalam aspek kawalan sempadan ini, ia bukan hanya soal pemasangan pagar atau pembinaan pos-pos kawalan sempadan semata-mata.
“Kementerian juga melihat ruang kepada penyertaan inovasi dan teknologi terkini seperti dron dan AI selain pemasangan televisyen litar tertutup (CCTV) di beberapa lokasi strategik untuk tujuan itu,” katanya.
Beliau berkata demikian pada sidang akhbar selepas menyampaikan sumbangan kepada anggota pasukan keselamatan yang mengawal sempadan negara di Markas Taktikal (Martak) Bukit Kayu Hitam, di sini, hari ini.

Kata Saifuddin, kerajaan sememangnya mempunyai kekangan besar soal bajet, justeru pihaknya perlu menyeimbangkan antara kawalan cara lama dan teknologi baharu.
“Kita ada Pameran Antarabangsa Maritim dan Aeroangkasa Langkawi (LIMA) yang berlangsung untuk tempoh tertentu di mana banyak inovasi serta teknologi baharu diketengahkan.
“Maka munasabah untuk idea-idea baharu diketengahkan itu dibincangkan serta diangkat ke peringkat tertinggi jika ia memberi manfaat besar kepada keselamatan negara,” ujarnya.
Mengulas lanjut beliau berkata, bagi melaksanakan langkah pembaharuan tersebut, kalangan pasukan keselamatan yang bertugas di sempadan perlu bersikap terbuka untuk meneroka idea-idea baharu yang diketengahkan. – KOSMO! ONLINE


Bakal pengantin berbogel di tengah jalan raya
Oleh KOSMO!

25 April 2023, 9:36 pm
BEIJING  – Seorang bakal pengantin di China berbogel di tengah jalan raya yang sibuk selepas mendapati tunangnya berlaku curang, lapor portal berita Thaiger semalam .
Insiden yang menarik perhatian itu berlaku pada 17 April lalu di wilayah Jiangsu.
Orang ramai yang lalu lalang terkejut, cemas dan bingung melihat wanita muda itu berdiri di tengah jalan raya tanpa seurat benang.
Dia kelihatan sangat tertekan, bingung dan tidak dapat mengawal tindakan serta kata-katanya.
Kisah di sebalik tindakan melampau wanita itu sangat menyayat hati.
Dia  menjalin hubungan cinta dengan tunangnya selama bertahun-tahun tanpa menyedari kecurangan lelaki itu. Mereka merancang untuk berkahwin pada 1 Mei ini.

Sebelum acara besar itu berlaku, wanita muda itu secara tidak sengaja mendapati tunangnya telah menjalinkan hubungan sulit dengan wanita lain sejak sekian lama.
Lelaki itu juga menggunakan wang mangsa untuk menyokong kehidupan perempuan simpanannya dan juga memandu kereta yang dibelinya baru-baru ini.
Akhirnya, dengan bantuan polis tempatan, wanita muda itu bersetuju untuk beredar  dan pulang ke rumahnya.  – Agensi


[VIDEO] Anak bagi hadiah kereta raya pada ibu
Oleh KOSMO!

25 April 2023, 5:20 pm
PETALING JAYA – Tiada apa yang boleh membahagiakan seorang ibu selain melihat anaknya berjaya dan mampu membina kehidupan sendiri.
Bukan itu sahaja, perit jerih pengorbanan ibu selama ini berjaya dibalas si anak juga merupakan satu lagi kebahagian yang dinanti orang tua.
Tular di media sosial ketika, seorang anak lelaki menghadiahkan sebuah kereta baharu kepada ibunya telah mengundang sebak orang ramai.
Menerusi video tersebut, difahamkan anak lelaki itu merupakan anak sulong wanita terbabit telah menghadiahkan sebuah kereta Perodua Axia baharu kepada ibunya.
Dalam video tersebut juga kelihatan wanita tersebut menangis dan menjangkakan anak sulungnya itu hanya menghadiahkannya sebuah motosikal.
“Mak perasan nombor ni, mak ingat along beli motor. Ini kereta ni along,” jelas wanita tersebut.

Rata-rata pengguna media sosial juga memuji lelaki itu kerana berjaya membahagiakan ibu sendiri terutamanya pada sambutan hari raya.
“Bagus kau bang, berkongsi rezeki dengan ibu tercinta. Sebak pula aku tengok kau pun menangis. Tahniah sekali lagi,” jelas Aman Rahidan.
“Walau kecil atau besar hadiah itu, ibu bapa tidak peduli cuma mereka bahagia melihat anda sudah berjaya. Bagus bro moga jadi anak yang soleh,” kata Ayob Hasan. – KOSMO! ONLINE.

View this post on Instagram

A post shared by Mujahid Akmal (@mujahid_akmall)


Wanita berpakat tembak suami curang dengan anak saudara
Oleh KOSMO!

25 April 2023, 7:00 pm
BANGKOK –  Seorang lelaki di Thailand  yang mempunyai hubungan sulit dengan anak saudara sendiri terselamat selepas ditembak oleh bapa mentua dan abang iparnya dalam  serangan yang turut dirancang oleh isterinya, lapor laman berita Thaiger hari ini.
Sutthitee, 35, membuat laporan polis di balai polis Chai Wan Jumaat lalu selepas diserang dua lelaki berkenaan.
Ketiga-tiga suspek iaitu isteri mangsa, Ratree, 44, bapa mentua, Boonsri, 65 dan abang iparnya, Sawaeng, 46, telah diberkas untuk disoal siasat.
Ratree mengaku melakukan jenayah itu dan menjelaskan mengenai motif kejadian.
Menurutnya, dia mendapat tahu suaminya mempunyai hubungan sulit dengan anak saudaranya, Aom, 18, yang merupakan anak kepada Sawaeng.
Dia meminta mereka memutuskan hubungan itu, namun tidak diendahkan oleh mangsa.

“Anda tidak faham perasaan saya kerana anda tidak berada dalam situasi ini. Suami saya mempunyai hubungan sulit dengan anak saudara saya sendiri.
“Saya menjaga mereka berdua selama ini. Tiada wanita boleh menerima keadaan ini. Saya telah meminta mereka memutuskan hubungan, namun tidak diendahkan.
“Mereka berani bertindak demikian walaupun kami semua tinggal serumah. Saya juga telah membuat laporan polis terhadap suami atas dakwaan menculik kanak-kanak bawah umur, namun tiada tindakan diambil,” ujar Ratree.
Tambah wanita itu, dia menggunakan telefon bimbit Aom untuk memerangkap Sutthitee dengan menyuruhnya pergi ke satu lokasi terpencil.
Sejurus tiba di lokasi tersebut, Sawaeng melontar parang ke arah keretanya dan memecahkan tingkap kenderaan itu. Boonsri pula melepaskan tembakan ke arah Sutthitee sebelum lelaki itu berjaya melarikan diri.
“Seorang lelaki sejati tidak akan bertindak begini. Dia mengahwini anak perempuan saya, namun berani membuat hubungan sulit dengan anak saudaranya sendiri. Saya mengaku menembak Sutthitee kerana terlalu marah,” kata Boonsri.
Sementara itu, Aom ketika disoal siasat mengaku mempunyai hubungan sulit dengan Sutthitee.
“Saya mengaku mempunyai hubungan dengan pak cik (Sutthitee). Hubungan itu telah berlangsung selama setahun,” katanya. – Agensi


MB Kedah bebas hadir Majlis Rumah Terbuka Madani
Oleh MOHD. RAFIE AZIMI

25 April 2023, 5:31 pm
BUKIT KAYU HITAM – Semua pihak termasuk Menteri Besar, Datuk Seri Muhammad Sanusi Md. Nor bebas untuk menghadiri Majlis Rumah Terbuka Malaysia Madani di Hotel Raia, dekat sini, Sabtu ini.
Menteri Dalam Negeri, Datuk Seri Saifuddin Nasution Ismail berkata, semua dijemput kerana majlis tersebut sememangnya dianjurkan untuk orang ramai tanpa ada yang terkecuali.
Kata beliau, tiada jemputan rasmi dikeluarkan kepada mana-mana pihak kerana konsep rumah terbuka sememangnya hanya dibuat menerusi hebahan.
“Rumah terbuka Aidilfitri mana ada jemputan rasmi? Bila masa pula rumah terbuka kena ada jemputan rasmi? Apabila kita hebahkan, maka ‘mai’lah (datanglah)
“Ini kan sambutan hari raya dan sebab itulah semua dijemput. Tak ada pun disebut semua dijemput hadir ‘kecuali’ orang tertentu.
“Macam Menteri Besar buat rumah terbuka di Seri Mentaloon (Kediaman Rasmi Menteri Besar), apabila dihebahkan semua pakat datanglah. Masa bekas Menteri Besar, Allahyarham Tan Sri Azizan Abdul Razak buat rumah terbuka di Seri Mentaloon dulu pun saya datang juga, tak ada masalah,” katanya.

Beliau berkata demikian pada sidang akhbar selepas menyampaikan sumbangan kepada anggota pasukan keselamatan yang mengawal sempadan negara di Markas Taktikal (Martak) Bukit Kayu Hitam di sini, hari ini.
Sebelum ini, Muhammad Sanusi mengkritik penganjuran majlis tersebut yang disifatkannya sebagai bahan kempen pilihan raya selain bakal melibatkan perbelanjaan besar iaitu sesuatu yang bertentangan dengan prinsip kerajaan Persekutuan, sebelum ini.
Begitupun menurut Muhammad Sanusi, beliau akan tetap hadir ke majlis tersebut sebagai rakyat Kedah sama ada dijemput atau tidak.
Mengulas mengenai kritikan Muhammad Sanusi itu, Saifudin berkata, Perdana Menteri berhak memilih lokasi untuk mengadakan majlis tersebut kerana beliau merupakan pemimpin negara ini.
“Anwar Perdana Menteri dan kali ini beliau pilih Kedah, maka tak mengapalah. Kalau Menteri Besar Kedah, beliau boleh adakan di Kulim, Bandar Baharu atau Pendang tetapi tak bolehlah buat di Johor Bahru.
“Sesekali nak ‘mai’ Kedah, tak mengapalah. Muhammad Sanusi juga bangkitkan mengenai pembaziran tetapi kalau setakat jamu lemang, ketupat dan cendol dengan pasang khemah sedikit, berapa duit sangat dan di mana membazirnya untuk beri makan kepada rakyat Kedah?” soalnya.
Ditanya dakwaan Muhammad Sanusi kononnya penganjuran majlis itu bersifat kempen untuk pilihan raya negeri (PRN) tidak lama lagi, Saifuddin membalasnya dengan kembali menyoal Ketua Pengarah Pilihan Raya Pas Pusat itu mengenai penganjuran majlis-majlis Aidilfitri yang diadakan di Seri Mentaloon sebelum dan selepas ini.
“Yang beliau jamu orang di Seri Mentaloon itu apa? Beliau pun kempen juga.
“Beliau pun orang lama dalam politik. Kena faham, ini adalah Majlis Rumah Terbuka Aidilfitri Perdana Menteri dengan rakyat Kedah dan setakat makan lemang, ketupat, sate malah cendol dan ais kacang, takkan jadi membazir,” katanya. – KOSMO! ONLINE


Doakan, saya teraniaya – Boy Iman | 15 MINIT MMTV 25 APRIL 2023
Oleh Abdul Rahman Razali

25 April 2023, 7:18 pm
Doakan, saya teraniaya – Boy Iman | 15 MINIT MMTV 25 APRIL 2023


Pelajar mati letup mercun dalam mulut
Oleh KOSMO!

25 April 2023, 5:00 pm
NEW DELHI  – Seorang  pelajar ijazah sarjana muda sains berusia 24 tahun di India  meninggal dunia kelmarin selepas meletupkan mercun di dalam mulutnya,  lapor portal berita Wion News.
Mendiang dikenali sebagai Brajesh Prajapati dari Sheopur, negeri Madhya Pradesh. Sebelum kejadian, keluarganya memaklumkan bahawa mereka tidak mampu menghantar Brajesh ke bandar besar  bagi melanjutkan pelajaran ke peringkat lebih tinggi kerana masalah kewangan.
“Mendiang mengalami tekanan akibat beberapa isu,” seorang pegawai polis dipetik sebagai berkata oleh agensi berita Press Trust of India (PTI).
“Brajesh  meletupkan mercun bom ‘sutli’ dalam mulutnya ketika berada di dalam tandas kira-kira pukul 9 pagi (waktu tempatan). Selepas mendengar bunyi letupan, keluarganya bergegas masuk. Mereka menghantarnya ke hospital, namun doktor mengisytiharkan mangsa telah meninggal dunia,” tambah jurucakap sama.
Polis mendaftarkan kes itu sebagai bunuh diri dan siasatan lanjut sedang dijalankan.
Abang pelajar itu, Hridyesh berkata, adiknya itu mendapat markah yang baik dalam peperiksaan dan sedang menamatkan kursus ijazah sarjana muda sains di sebuah kolej tempatan. – Agensi


Remaja OKU maut, rakan kritikal dipanah petir ketika main bola
Oleh IVAN AMIRUL

25 April 2023, 7:22 pm
PAPAR – Seorang remaja orang kelainan upaya (OKU) maut manakala seorang lagi rakannya kritikal dipanah petir ketika bermain bola di padang Pekan Papar, hari ini.
Dalam kejadian sekitar pukul 3.55 petang itu, mangsa, Muhammad Zulqilfle Redzwan, 13, disahkan meninggal dunia di lokasi kejadian oleh petugas perubatan.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan berkaitan kejadian itu pada pukul 4 petang.
“Sepasukan bomba bersama jentera dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Papar digerakkan ke lokasi kejadian.
“Laporan adalah membabitkan dua remaja lelaki masing-masing berusia 13 tahun dan disambar petir ketika bermain bola sepak.
“Pasukan bomba EMRS memberi rawatan awal pada mangsa yang cedera dan kemudiannya menyerahkan kepada pihak Kementerian Kesihatan (KKM) untuk dihantar ke Hospital Papar.

“Seorang lagi mangsa disahkan meninggal dunia di lokasi kejadian oleh petugas perubatan,” katanya ketika dihubungi, hari ini.
Menurutnya, mangsa yang meninggal dunia diserahkan kepada pihak polis untuk tindakan lanjut dan operasi tamat pada pukul 4.40 petang. – KOSMO! ONLINE


Isu skandal seks Exco Melaka adalah fitnah – Ab. Rauf
Oleh AMRAN MULUP

25 April 2023, 6:16 pm
MELAKA – Ketua Menteri Melaka, Datuk Seri Ab. Rauf Yusoh, menegaskan isu skandal seks yang didakwa membabitkan seorang Ahli Majlis Mesyuarat Kerajaan Negeri (Exco) sebagai satu fitnah.
Ab. Rauf yang juga Pengerusi Badan Perhubungan UMNO Melaka berkata, dalam dunia siber serba moden pelbagai bentuk fitnah mudah disebarkan oleh pihak tidak bertanggungjawab terutamanya dalam media sosial.
“Saya anggap itu sebagai fitnah walaupun saya tak nak menafikan benda itu betul ataupun tidak. Sebab pengalaman ini ramai dah dapat tahu, dah dapat rasa, sama sahaja.
“Jadi saya pun tahu dan lihat ini adalah permainan musuh-musuh politik. Dalam suasana politik yang tidak stabil ini, mereka yang tidak bertanggungjawab cuba mengeruhkan suasana,” katanya.
Beliau berkata demikian pada sidang akhbar selepas membuat lawatan kerja ke Pejabat Perbadanan Pembangunan Sungai dan Pantai Melaka (PPSPM) di Taman Rempah, di sini, hari ini.
Ab. Rauf berkata demikian ketika diminta mengulas mengenai beberapa tangkap layar perbualan WhatsApp dan video berunsur seksual yang tular hari ini, didakwa melibatkan seorang Exco Melaka dengan seorang wanita.

Tambah Ab. Rauf, setelah melihat dan meneliti perkara yang ditularkan itu, beliau memaklumkan mengetahui dari mana asal usul kontroversi tersebut.
Ditanya sama ada Exco terbabit perlu membuat laporan polis, Ab. Rauf menegaskan, ia terserah kepada pemimpin berkenaan.
“Saya tak nak komen lebih-lebih. Bagi saya perkara dan trend ini sama sahaja berlaku di Melaka. Saya ingat benda fitnah ini tak payah nak panjang-panjang.
“Kita nak buat kerja, nak majukan negeri nak membina Melaka jauh lebih baik dari dulu. Benda-benda ini saya tak ambil pusing,” ujarnya. – KOSMO! ONLINE


Netflix akan melabur lebih RM11 bilion dalam filem, drama Korea Selatan
Oleh KOSMO!

25 April 2023, 5:06 pm
SEOUL  –  Netflix akan melabur AS$2.5 bilion (RM11.12 bilion)  dalam kandungan Korea Selatan untuk tempoh empat tahun akan datang, kata ketua pegawai eksekutif (CEO) gergasi penstriman tersebut selepas beliau menemui Presiden Yoon Suk Yeol di Washington.
Korea Selatan mencatat status sebagai kuasa kebudayaaan global sejak beberapa tahun lalu susulan letusan kejayaan terutamanya menerusi filem pemenang anugerah Oscar, Parasite dan siri popular Netflix, Squid Game.
“Netflix gembira untuk mengesahkan bahawa kami akan melabur AS$2.5 bilion di Korea Selatan termasuk menerbitkan siri filem dan drama Korea untuk tempoh empat tahun akan datang.
“Pelan pelaburan ini adalah dua kali ganda lebih besar daripada jumlah keseluruhan yang dilaburkan oleh Netflix dalam pasaran Korea sejak kami melancarkan perkhidmatan kami di Korea,” kata Sarandos dalam satu kenyataan kepada AFP hari ini.
Menurutnya, Netflix mempunyai ‘keyakinan besar’ bahawa industri kreatif Korea Selatan berterusan menceritakan kisah menarik sambil memberi contoh kejayaan global siri drama, The Glory dan program realiti, Physical 100 baru-baru ini. – AFP


Penumpang pesawat American Airlines kena kencing
Oleh KOSMO!

25 April 2023, 6:00 pm
NEW DELHI  –  Seorang penumpang pesawat milik syarikat penerbangan American Airlines ditahan kerana didakwa membuang air kecil ke atas penumpang lain, lapor portal berita Wion News semalam.
Lelaki itu dilaporkan mabuk dan bertengkar dengan penumpang terbabit, manakala  insiden berlaku dalam penerbangan tanpa henti dari New York ke New Delhi kelmarin.
Dia  diserahkan kepada polis tempatan Delhi kerana kelakuannya yang mengganggu penumpang-penumpang lain.
“Seorang penumpang yang didakwa mabuk membuang air kecil pada penumpang lain. American Airlines telah merekodkan kenyataan mangsa.  Ia menyerahkan suspek kepada agensi penguatkuasaan undang-undang. Dokumen bertulis telah diserahkan,” kata seorang pegawai kanan Direktorat Penerbangan Awam.
Syarikat penerbangan itu dalam aduannya kepada polis tempatan dan pengawal selia penerbangan, Direktorat Penerbangan Awam (DGCA) mendakwa bahawa terdapat penumpang mabuk membuang air kecil ke atas penumpang lain.
Namun, Polis Delhi berkata, kenyataan daripada penumpang itu gagal untuk membuktikan dakwaan tersebut.

“Kakitangan (American Airlines) tidak berkongsi siapa yang membuang air kecil atau di mana dia berbuat demikian dalam pesawat. Penumpang-penumpang yang duduk berhampirannya juga mengemukakan secara bertulis bahawa dia tidak membuang air kecil,” kata seorang pegawai kanan polis Delhi seperti yang dilaporkan oleh portal berita The Hindu.
Dalam satu kenyataan akhbar, American Airlines berkata bahawa seorang penumpang telah diserahkan kepada penguatkuasa undang-undang berikutan berlakunya gangguan di dalam  pesawat.
The Hindu  juga melaporkan bahawa syarikat penerbangan itu akan mengadakan siasatan lanjut mengenai perkara tersebut mengikut prosedur dalaman.
Pada bulan lalu, seorang pelajar  berusia 20 tahun dituduh membuang air kecil ke atas penumpang kelas perniagaan dalam penerbangan American Airlines dari New York ke Delhi. – Agensi


Cipta rekod dunia maraton pakai baju Melayu
Oleh KOSMO!

25 April 2023, 6:03 pm
PETALING JAYA- Pelari maraton dan jurulatih larian Malaysia, Mohd. Syahidan Alias berjaya dalam percubaan Guinness Book Of Records bagi maraton penuh terpantas dengan berbaju Melayu di Marathon London, Ahad lalu.
Mohd Syahidan, yang lebih mesra dikenali sebagai Edan Syah, 36, melalui Facebooknya, telah berkongsi momen manis tersebut.
“Alhamdulilah, misi tercapai! Kami mencapai misi di bawah tiga jam sebagai pemegang Guinness Book Of Records,” tulisnya.
Beliau menamatkan maraton dengan berbaju Melayu dengan catatan masa 2 jam, 49 minit dan 22 saat.
Orang ramai juga turut memuji kejayaan pemuda tersebut dan menyifatkan idea luar kotaknya berjaya memperkenalkan Malaysia secara langsung di mata dunia.
“Hebat anak muda, orang pun akan kenal Malaysia serta baju tradisi kita,” kata Amilin.

“Idea-idea serta kejayaan hebat ini menunjukkan orang kita setanding orang luar,” kata Fadilah Yaacob. – KOSMO! ONLINE.


Pengunjung, peniaga pasar pengotor, buang sampah merata-rata
Oleh KOSMO

25 April 2023, 3:17 pm
PETALING JAYA – Pengotor! Itu yang dapat digambarkan keadaan sekitar Pasar Parit Dalam di Kota Bharu, Kelantan yang bersepah sampah sarap dibuang merata-rata oleh segelintir peniaga dan pengunjung di situ.
Gambar keadaan jalan yang kotor dipenuhi sampah tersebut dikongsikan oleh Majlis Perbandaran Kota Bharu Bandar Raya Islam (MPKB-BRI) menerusi akaun TikTok sekali gus mengundang maklum balas kecewa daripada orang ramai.
“Walaupun Kempen Kelantanku Bersih telah lama dilaksanakan, kemudahan tempat membuang sampah yang cukup telah disediakan, peringatan oleh petugas penguat kuasa dan kesihatan awam untuk menjaga kebersihan kawasan bazar telah acapkali disampaikan, masyarakat, peniaga dan pengunjung masih ingkar.
“Ini adalah contoh sikap tidak bertanggungjawab segelintir peniaga dan pengunjung Pasar Parit Dalam yang tidak mengutamakan kebersihan. Bila terjadinya perkara begini, pihak berkuasa tempatan (PBT) juga yang dipersalahkan,” kata penerangan video yang dimuat naik semalam.
Menjengah ke ruangan komen, pengguna laman sosial turut meluahkan perasaan sedih dengan sikap yang ditonjolkan tersebut.
“Saya orang Kelantan sedih tengok keadaan begini. Kalau orang luar mengata kita pengotor, kita marah. Dah benda betul,” komen Farhan Ghafar859 menggunakan dialek Kelantan.

“Sedih, samalah di sekolah pun ‘jenuh’ ingatkan selalu. Tapi tak buat juga, buang sampah merata-rata juga. Semuanya dari rumah ibu ayah contoh kepada mereka,” kata cthajarsiti.
“Janganlah dipolitikkan isu ini. Setiap orang Islam itu wajib menjaga keharmonian sesama insan,” ujar pengguna dikenali sebagai Zal. – KOSMO! ONLINE


Jenazah cucu dan datuk mangsa nahas Cheneh selamat disemadikan
Oleh TENGKU DANISH BAHRI TENGKU YUSOFF

25 April 2023, 2:49 pm
KUALA NERUS – Suasana pilu menyelubungi Tanah Perkuburan Islam Kampung Batu Rakit di sini apabila jenazah Alisha Mardhiah, 2, didukung bapanya, Muhammad Ubaidillah Zikri Adnan, 26, untuk dikebumikan hari ini.
Bayi perempuan tersebut antara enam yang maut dalam kemalangan ngeri melibat dua kereta Proton Persona di Kilometer 153, Jalan Jerangau-Jabor berhampiran Pusat Latihan Khidmat Negara Cheneh, Kemaman semalam.
Muhammad Ubaidillah Zikri yang memandu kenderaan yang terlibat dalam kemalangan tersebut kelihatan menahan sebak mendukung jenazah anak perempuannya sambil berjalan kaki menuju ke liang lahad tanah perkuburan itu.
Turut dikebumikan datuk tiri Alisha Mardhiah, Abd. Halim Ismail, 71, yang turut meninggal dunia dalam nahas berkenaan.
Jenazah mereka selamat disemadikan bersebelahan di tanah perkuburan berkenaan pada pukul 12.45 tengah hari semalam.
Terdahulu, Abd. Halim meninggal dunia di lokasi kejadian manakala Alisha Mardhiah pula sewaktu sedang menerima rawatan di Unit Kecemasan Hospital Kemaman pada pukul 7.36 malam semalam.

Kedua-dua jenazah telah dibawa pulang rumah keluarga mereka di Kampung Pengkalan Atap, Batu Rakit di sini untuk disembahyangkan pada pukul 11.45 pagi.
Sementara itu, empat yang menaiki sebuah kereta Proton Persona lain iaitu Rosliza Mat Hussin, 38; Tuan Yah Dollah, 61; Nor Nadia Natasha Abu Bakar, 23, dan Nur Syafinaz Naura Saiful Azwan, 2, turut terkorban dalam nahas itu. – KOSMO! ONLINE


[VIDEO] Tanah runtuh di pintu masuk bangunan SPRM
Oleh NURUL IZZATI ZAINI

25 April 2023, 4:51 pm
PETALING JAYA – Satu kejadian tanah runtuh dilaporkan berlaku di hadapan akademi Suruhanjaya Pencegahan Rasuah Malaysia (SPRM), Persiaran Tuanku Syed Sirajuddin, Kuala Lumpur, petang tadi.
Menurut jurucakap Pusat Gerakan Operasi Kuala Lumpur, pihaknya menerima panggilan pada pukul 1.54 petang.
Menurutnya, seramai lapan pegawai bomba digerakkan bersama jentera dari Balai Bomba dan Penyelamat Sentul.
“Menurut Komander Operasi Kanan, Penolong Penguasa Bomba, Yogeswaran Elangovan, setibanya di lokasi kejadian, terdapat tanah runtuh di hadapan pintu masuk akademi SPRM.
Tidak libatkan blok bangunan kuarters dan asrama, hanya blok pentadbiran yang terkesan. Foto AFIQ RAZALI
“Kejadian itu meruntuhkan sebuah pondok kawalan. Keluasan tanah runtuh dianggarkan 12,000 kaki persegi.
“Tanah runtuh tidak melibatkan blok bangunan kuarters dan asrama, hanya blok pentadbiran sahaja yang terkesan,” katanya dalam kenyataan, hari ini.

Tambahnya, seramai 76 mangsa terlibat terdiri daripada 36 lelaki dan 40 wanita, namun kesemuanya tidak mengalami sebarang kecederaan serta dipindahkan ke kawasan selamat.
Dalam pada itu, pihaknya juga berkata, agensi Unit Cerun Dewan Bandaraya Kuala Lumpur dan Jabatan Kerja Raya sedang berada di lokasi berkenaan untuk memantau keadaan tanah cerun. – KOSMO! ONLINE


MTUC cadang data kontraktor ‘culas’
Oleh KOSMO!

25 April 2023, 3:15 pm
PETALING JAYA – Kerajaan dicadang menyediakan data kontraktor ‘culas’ untuk digunakan bagi menyelesaikan isu pembayaran pelarasan kadar gaji minimum termasuk tunggakan secara terus kepada pekerja yang terkesan.
Setiausaha Agung Kongres Kesatuan Sekerja Malaysia (MTUC), Kamarul Baharin Mansor berkata, tunggakan gaji setiap pekerja kontrak perkhidmatan kerajaan ini seperti pekerja pembersihan dan pengawal keselamatan mencecah RM3,600, sejak kadar gaji minimum baharu RM1,500 dilaksanakan 1 Mei lalu.
“Walau apa pun sebab kegagalan majikan (kontraktor) membayar gaji minimum sama ada kelewatan kerajaan membayar pelarasan atau faktor kewangan kontraktor bermasalah, pekerja bawahan tidak boleh menjadi mangsa dengan kelemahan sistem yang dikuatkuasakan kerajaan.
“Kegagalan membayar gaji minimum mesti dilihat sebagai kelemahan sistem kontrak. Sikap tidak bertanggungjawab majikan menyebabkan pekerja tempatan menjadi mangsa buruh paksa, malah merencatkan perkembangan ekonomi negara dan melanggar perintah gaji minimum,” katanya dalam satu kenyataan hari ini.
Tambah Kamarul Bahrin, pihaknya turut mencadangkan agar penahanan bon kontraktor dibuat sekiranya mereka gagal membayar pelarasan gaji minimum kepada pekerja.
“Kerajaan mesti mengambil tanggungjawab bagi memastikan majikan membayar tunggakan kepada pekerja dengan Kementerian Sumber Manusia (KSM) boleh menggunakan kuasa bagi memastikan semua pekerja di sektor di bawah kontrak kerajaan mendapat hak mereka,” ujarnya.

MTUC turut menyarankan agar KSM memanggil pihak berkepentingan bagi memastikan isu gaji minimum tidak menjadi beban serta barah sehingga menimbulkan persepsi buruk terhadap kerajaan.
“Mekanisma pembayaran pelarasan kadar gaji perlu diwujudkan supaya menjadi panduan kepada pekerja dan kontraktor setiap kali perintah gaji minimum baharu diumumkan,” katanya. -KOSMO! ONLINE.


7 negeri alami ribut petir, hujan lebat petang ini
Oleh KOSMO!

25 April 2023, 4:46 pm
PETALING JAYA – Amaran ribut petir dan hujan lebat dikeluarkan melibatkan beberapa kawasan di tujuh negeri pada petang ini sehingga pukul 7 malam.
Jabatan Meteorologi (MetMalaysia) dalam kenyataan memaklumkan, negeri-negeri tersebut ialah Pahang, Selangor, Putrajaya, Negeri Sembilan, Melaka, Johor dan Sabah.
“Pahang melibatkan Lipis, Raub, Jerantut dan Temerloh, Selangor di Kuala Selangor, Klang, Kuala Langat, Hulu Langat dan Sepang, manakala Negeri Sembilan merangkumi Seremban, Port Dickson dan Rembau.
“Seterusnya, Johor di Tangkak, Segamat, Muar, Batu Pahat dan Kluang serta Sabah di Pedalaman (Tambunan), Pantai Barat dan Tawau,” kata hantaran tersebut pada Facebook, hari ini. – KOSMO! ONLINE


Kekurangan staf, jururawat tetap kerja walaupun sakit
Oleh KOSMO!

25 April 2023, 2:54 pm
PETALING JAYA – Seorang jururawat menyentuh hati ramai pihak kerana tetap bekerja walaupun berada dalam keadaan tidak sihat, di sebuah hospital di ibu negara.
Menerusi gambar dimuat naik oleh seorang pengguna Facebook, Chun Guan, kelihatan jururawat tersebut sedang bekerja sambil alat memasukan air (drip) terlekat di tangannya.
“Sementara tunggu surat daripada doktor saya terlihat jururawat ini. Saya tanya kenapa dia ambil drip, dan dia jawab tidak berapa sihat sambil tersenyum.
“Apabila saya tanya tidak ambil cuti rehatkah, jururawat berkenaan hanya menjawab tidak cukup orang,” tulisnya.
Jelas Chun Guan lagi, jururawat itu berasal dari Terengganu dan akan pulang ke kampungnya pada raya tahun hadapan.
Tinjauan Kosmo! di ruangan komen mendapati ramai yang terharu serta memuji pengorbanan jururawat tersebut kerana tetap mendahulukan tugas yang murni itu.

“Tabik dengan pengorbanan jururawat itu. Semoga dia cepat sembuh,” komen Rosie Hong.
“Saya sangat menghormati semua pasukan perubatan. Mereka belajar tinggi-tinggi untuk lulus dan dedikasikan hidup mereka untuk menyelamatkan nyawa orang ramai,” komen Sean Loke.
“Semoga dia cepat sembuh dan diberkati Tuhan sentiasa. Tiada kata lain yang boleh sampaikan pada mereka selain terima kasih sangat-sangat,” komen pengguna yang lain pula. – KOSMO! ONLINE


Singapura kecam Richard Branson
Oleh KOSMO!

25 April 2023, 3:51 pm
SINGAPURA – Pemerintah Singapura hari ini mengkritik bilionair Britain, Richard Branson  kerana berkata bahawa ‘pihak berkuasa mungkin akan membunuh seorang lelaki yang tidak bersalah’ berhubung kanabis seberat 1 kilogram.
Warga Singapura, Tangaraju Suppiah, 46, dijadual menjalani hukuman gantung esok selepas didapati bersalah berkomplot menyeludup 1,017.9 gram kanabis iaitu dua kali ganda daripada jumlah maksimum yang membawa kepada hukuman mati di pulau itu.
Branson selaku anggota Suruhanjaya Dasar Dadah Global berpangkalan di Geneva, telah menggesa Singapura supaya menangguhkan hukuman tersebut. Katanya, Tangaraju ‘tidak berada berdekatan’ dadah terbabit semasa dia ditangkap.
Beliau memberi amaran bahawa Singapura mungkin menghukum mati seorang lelaki yang tidak bersalah.
“Itu tidak benar,” kata Kementerian Dalam Negeri Singapura dalam satu kenyataan sambil menambah, kesalahan Tangaraju telah dibuktikan tanpa sebarang keraguan yang munasabah.
Menurutnya, Branson tidak menghormati sistem kehakiman dan jenayah Singapura berikutan  tuduhannya.

Hukuman mati tersebut adalah yang pertama dalam tempoh enam bulan dan ke-12 sejak tahun lalu. – AFP


Tempoh reman suspek kes rogol disambung
Oleh ASLIZA MUSA

25 April 2023, 3:00 pm
IPOH – Lelaki yang ditahan selepas dipercayai terlibat kes rogol seorang wanita di sebuah rumah di Fair Park di sini pada Selasa lalu, disambung enam hari lagi.
Ketua Polis Daerah Ipoh, Asisten Komisioner Yahaya Hassan berkata, permohonan reman itu dibuat selepas tempoh reman selama tujuh hari ke atas lelaki berusia 43 tahun itu berakhir hari ini.
Katanya, lanjutan tempoh reman itu bagi membolehkan siasatan terperinci dijalankan ke atas suspek di bawah Seksyen 376 Kanun Keseksaan.
“Permohonan tahanan reman ke atas suspek dibenarkan selama enam hari sehingga Isnin depan,” katanya di sini hari ini.
Media sebelum ini melaporkan, seorang wanita tempatan berusia 38 tahun ditemukan orang awam dalam keadaan trauma dan menangis di tepi Jalan Kamaruddin Isa, Fair Park pada pukul 9.15 pagi.
Wanita yang disyaki mangsa rogol itu juga mengalami luka di kaki dipercayai akibat terjun dari tingkat satu rumahnya ketika menyelamatkan diri.

Susulan penemuan mangsa, tangkapan dilakukan ke atas suspek di rumah wanita terbabit yang membawa kepada rampasan senjata seperti gunting, pisau dan kuku kambing.
Semakan rekod kesalahan lampau mendapati suspek mempunyai beberapa rekod bersabit kes narkotik manakala ujian saringan air kencing pula positif dadah jenis methamphetamine. – KOSMO! ONLINE


Suami isteri warga emas dikurnia 10 cucu, cicit kembar
Oleh KOSMO!

25 April 2023, 4:00 pm
JAKARTA – Sepasang suami isteri warga emas di Batu Bara, wilayah Sumatera Utara menjadi perhatian ramai kerana memiliki 10 pasangan kembar cucu dan cicit, lapor laman berita Detik semalam.
Sudio, 98, dan isterinya Welas, 86, memiliki 10 orang anak, namun tiada seorang pun daripada anak mereka dilahirkan kembar.
“Anak-anak pasangan ini tiada kembar. Namun, keturunan mereka yang lain iaitu cucu dan cicit dilahirkan dengan 10 pasangan kembar.
“Pasangan kembar  paling tua adalah cucu mereka yang berusia 35 tahun serta telah pun mempunyai anak,” kata salah seorang cucu, Santi.
Tambahnya, seluruh ahli keluarga yang melebihi 100 orang itu akan berkumpul setiap kali sambutan Hari Raya Aidilfitri di rumah Sugio dan Welas di Batu Bara.
Mereka turut mengadakan acara tradisi unik iaitu mengarak pasangan suami isteri itu menggunakan beca motosikal.

Keluarga besar itu memiliki 10 orang anak dan menantu, 58 cucu serta 30 cicit. – Agensi


Lambat dapat makanan, wanita mengamuk curah kuah kari
Oleh KOSMO!

25 April 2023, 3:04 pm
PETALING JAYA – Seorang wanita mengamuk dengan mencurahkan kuah kari di sebuah restoran kerana difahamkan pesanannya lambat disediakan.
Menerusi satu klip video tular ketika ini, seorang wanita difahamkan berang dengan layanan pekerja di sebuah restoran kerana lambat untuk menyiapkan pesanan makanannya.
Walaupun lokasi kejadian tidak dinyatakan, namun ternyata melalui percakapan wanita berkenaan kejadian terbabit berlaku di Malaysia.
Menerusi klip video terbabit juga, terdapat seorang lagi pelanggan lelaki yang turut mengamuk kerana isu sama yang tidak berpuas hati dengan layanan restoran tersebut.
Namun, berdasarkan kepada dialog pekerja restoran terbabit, mereka bersetuju untuk mengembalikan wang wanita dan lelaki tersebut.
“Anak aku lapar, kau ingat apa. Kau tak kenal aku siapa, tunggu lawyer (peguam) aku,” jelas wanita tersebut.

Namun, melihat kepada komen pengguna media sosial, rata-rata menganggap perkara tersebut tidak patut dan perlu berlaku ketika musim perayaan ketika ini.
“Musim raya biasalah, pelanggan ramai. Kedai lain banyak tutup. Lambat tu biasa. Macam tak berbaloi je kakak tu nak mengamuk, nampak la sikit kurang bijak di situ,” jelas Ardini.
“Lapar sangat kakak ni sampai mengamuk, siap dwi bahasa lagi. Sabar la kakak, musim raya ni kedai ramai orang.
“Nak fokus pada kakak sorang kesian juga staff kedai tu, benda boleh bincang sebenarnya. Tapi itulah orang kita,” kata Nur Zahra Mohd. – KOSMO! ONLINE


Mahkamah: Festival Horay X Fest Raya, Boy Iman dan tiga individu didakwa menipu
Oleh NUZULSHAM SHAMSUDDIN

25 April 2023, 1:53 pm
KUALA LUMPUR – Empat individu termasuk pelakon Boy Iman didakwa di Mahkamah Majistret di sini hari ini atas pertuduhan menipu seorang wanita berhubung satu program festival raya di Pusat Dagangan Dunia (WTC).
Bagaimanapun keempat-empat tertuduh iaitu Boy Iman atau nama sebenarnya Norul Iman Abdul Rahman, 43, Nor Azmi Jantan, 49, serta dua lagi wanita Norazah Sahud, 51, dan Norzana Rapie @ Rafie, 51, mengaku tidak bersalah selepas pertuduhan dibacakan terhadap mereka di hadapan Majistret Noorelyanna Hanim Abdul Halim.
Mengikut pertuduhan, keempat-empat tertuduh didakwa telah menipu Siti Wardina Basir, 21, dengan memperdaya mangsa dalam penjualan tapak perniagaan (booth) atau penyewaan tapak sempena festival Horay X Fest Raya sehingga mendorong wanita itu menyerahkan RM1,500.
Kesalahan itu didakwa dilakukan di WTC di sini pukul 2.34 pagi pada 19 April lalu yang didakwa mengikut Seksyen 420 yang dibaca bersama Seksyen 34 Kanun Keseksaan.
Hukuman bagi seksyen itu memperuntukkan hukuman penjara tidak kurang setahun dan maksimum 10 tahun dan sebat dan boleh didenda jika sabit kesalahan.
Terdahulu Timbalan Pendakwa Raya Nor Aisyah Mohamed Zanyuin menawarkan jaminan RM5,000 bagi setiap tertuduh.

Bagaimanapun peguam Mohamad Syakir Mohamad Fawzi yang mewakili Boy Iman dan Nor Azmi memohon jumlah ikat jamin itu dikurangkan dengan alasan kedua-dua anak guamnya mempunyai tanggungan keluarga.
Sementara peguam Earnest Azad yang mewakili Norazah dan Norazana turut memohon mengurangkan ikat jamin dengan alasan yang sama.
Selepas mendengar permohonan kedua-dua belah pihak mahkamah membenarkan setiap tertuduh diikat jamin RM3,000 dengan seorang penjamin berserta syarat tambahan pasport diserahkan kepada mahkamah.
Tarikh 13 Jun ini ditetapkan untuk sebutan semula kes dan serahan dokumen.
Sebelum didakwa, Boy Iman ketika dibawa ke mahkamah sempat meluahkan rasa apabila mendakwa dirinya teraniaya dengan kejadian itu.
“Doakan saya ya…teraniaya ni,” katanya.
Terdahulu, media melaporkan polis menahan lima individu termasuk pengarah syarikat bagi membantu siasatan berhubung festival beli-belah Syawal, Hooray X Fest Raya yang dibatalkan saat-saat akhir.
Karnival jualan sempena Aidilfitri yang sepatutnya bermula 19 April lalu di WTC dibatalkan di saat akhir akibat penaja utama menarik diri.
Sebelum ini turut dilaporkan Boy Iman dikaitkan dengan penipuan apabila namanya terpalit dalam satu program besar di WTC.
Program jualan raya Hooray x Fest Raya itu sepatutnya berlangsung pada 19 April sehingga 21 April namun telah dibatalkan pada saat akhir.
Bagaimanapun menerusi satu kenyataan yang dibuat oleh Pengurus Hal Ehwal Awam WTCKL, pihaknya memohon maaf di atas segala kesulitan dan menyatakan pihaknya tidak bertanggungjawab di atas sebarang bentuk kerugian. – KOSMO! ONLINE


Aiman Tino nikah 27 April ini, gugup menjelang hari disatukan
Oleh HANISAH SELAMAT

25 April 2023, 12:51 pm
PETALING JAYA – Tinggal tiga hari sebelum bertukar status menjadi suami orang, penyanyi popular Aiman Tino kini dalalm debar untuk memulakan tanggungjawab besar membina keluarga sendiri.
Bapa kepada penyanyi itu, Yusri Ishak berkata, biarpun masih muda, Aiman sebenarnya sudah bersedia memikul tanggungjawab sebagai suami.
“Biasalah, setiap bakal pengantin terutama lelaki akan berdepan pelbagai perasaan menjelang hari akad nikah. Jadi itu perkara biasa yang saya katakan pada Aiman.
“Saya yakin dia sudah bersedia menggalas amanah sebagai suami, selain pada masa sama rancak mengatur persediaan untuk majlis pernikahan dan resepsi mereka,” katanya kepada Kosmo! Online.
Majlis akad nikah penyanyi Ku Reka Dibenci dengan rakan kongsi perniagaannya itu bakal berlangsung di sebuah dewan acara di Segambut pada Khamis ini, sekitar pukul 5 petang.
Kata Yusof, majlis resepsi pula bakal diadakan di Shah Alam, Selangor dengan menjemput 750 tetamu membabitkan kedua-dua belah keluarga pada 6 Mei ini.

“Bagi akad nikah, saya difahamkan jemputan hanya sekitar 100 ahli keluarga terdekat sahaja. Kami tak perlu buat apa-apa kerana semuanya diuruskan pihak berkaitan.
“Sudah tentu jemputan dalam kalangan saudara serta kawan pengantin kita undang pada majlis persandingan nanti.
“Paling penting minta semua mendoakan semoga kedua-dua majlis ini dilancarkan,” katanya.
Pada awal Februari lalu penyanyi berusia 25 tahun itu mendedahkan mahu mendirikan rumah tangga dengan wanita pilihannya, Syarah Haifa pada pertengahan tahun ini.
Dia turut berkongsi maklumat berkenaan acara merisik yang hanya membabitkan kehadiran ahli keluarga terdekatnya sekitar Januari lalu.
Menyingkap bibit pertemuan Aiman dan Syarah, mereka diperkenalkan kawan pada 2019 sebelum sepakat menjadi rakan bisnes perniagaan penyanyi itu sebelum melangkah ke fasa bercinta. – KOSMO! ONLINE


Operasi pembenihan awan di P. Pinang hujung April ini
Oleh SAFINA RAMLI

25 April 2023, 1:11 pm
GEORGE TOWN – Operasi pembenihan awan akan dijalankan untuk mendorong hujan lebat di kawasan tadahan air Empangan Air Itam dan Teluk Bahang di sini pada penghujung April ini.
Ketua Pegawai Eksekutif Perbadanan Bekalan Air Pulau Pinang (PBAPP), Ir. K. Pathmanathan berkata, pesawat Tentera Udara Diraja Malaysia (TUDM) akan digunakan dalam operasi tersebut dan aturan sedang dibuat untuk wakil PBAPP menyaksikan sendiri operasi pembenihan awan.
Menurutnya, PBAPP akan melaporkan hasil daripada gelombang pertama operasi pembenihan awan selesai, yang berkaitan dengan status empangan.
“Harap maklum bahawa ia akan mengambil masa beberapa hari, selepas misi pembenihan awan TUDM dijalankan untuk hujan berlaku dan air hujan mengalir ke empangan.
“Bergantung pada keputusan dan keadaan, PBAPP juga boleh memohon peruntukan tambahan daripada kerajaan negeri Pulau Pinang untuk membiayai gelombang kedua operasi pembenihan awan tambahan bagi menambah rizab empangan Pulau Pinang,” katanya dalam kenyataan di sini hari ini.
Beliau memberitahu, Jabatan Meteorologi Malaysia (MetMalaysia) telah mengesyorkan jangka masa dari 29 April hingga 7 Mei untuk gelombang pertama operasi yang akan dijalankan di Pulau Pinang bagi tahun ini.

“Keadaan cuaca harus sesuai untuk memaksimumkan kesan operasi pembenihan awan.
“Objektif utama adalah untuk mendorong hujan lebat di kawasan tadahan air Empangan Air Itam dan Empangan Teluk Bahang, hujan lebat diperlukan untuk mengisi semula empangan ini dengan air mentah sebanyak mungkin,” ujarnya.- KOSMO! ONLINE


[VIDEO] Penunggang motosikal buat aksi ‘wheelie’ diburu polis
Oleh NURUL IZZATI ZAINI

25 April 2023, 1:01 pm
PETALING JAYA – Polis sedang memburu penunggang motosikal yang membonceng seorang wanita dengan melakukan aksi berbahaya (wheelie), dipercayai berlaku di Jalan Pasir Puteh, Kampung Peringat, Kota Bharu, Kelantan.
Jabatan Siasatan dan Penguatkuasaan Trafik (JSPT) Bukit Aman dalam kenyataan hari ini berkata, pihaknya mengarahkan JSPT Kontinjen Kelantan untuk mengesan penunggang motosikal tersebut.
“Penunggang motosikal diminta hadir ke balai polis berdekatan bagi menjalankan siasatan lanjut memandangkan aksi yang dilakukan adalah secara berbahaya.
“Ini merupakan kesalahan di bawah Seksyen 42 Akta Pengangkutan Jalan 1987,” katanya.
Tambah JSPT, orang awam yang mempunyai maklumat mengenai kejadian tersebut boleh menyalurkan maklumat kepada JSPT Kontinjen Kelantan atau mana-mana balai polis berdekatan dengan kadar segera.
Baru-baru ini video tersebut tular di media sosial dan mendapat kecaman orang ramai kerana berani mempamerkan aksi berbahaya di atas jalan raya.

Di dalam video tersebut, kedua-dua lelaki dan wanita tersebut memakai sepersalinan baju melayu dan kurung berwarna biru muda.
Mereka juga mempamerkan aksi berbahaya (wheelie) sambil menunggang motosikal dengan tidak memakai topi keledar. – KOSMO! ONLINE

[POSTING PILIHAN] HEBAHAN: POLIS BURU PENUNGGANG MOTOSIKAL AKSI BERBAHAYA
Bacaan lanjut menerusi pautan berikut,https://t.co/IsGTYdXddl
Sumber: Jabatan Siasatan Dan Penguatkuasaan Trafik PDRM pic.twitter.com/bC5mCDHTsu
— Polis Diraja M’sia (@PDRMsia) April 25, 2023


[VIDEO] Seorang ditahan, empat diburu kes larikan pemuda
Oleh MOHD. RAFIE AZIMI

25 April 2023, 12:42 pm
ALOR SETAR – Seorang lelaki ditahan manakala empat lagi suspek diburu berhubung kejadian seorang individu dilarikan dalam kejadian di Terminal Bas Shahab Perdana, di sini semalam.
Terdahulu, satu video yang memaparkan seorang lelaki dipaksa memasuki sebuah kereta berwarna putih oleh sekumpulan individu sambil mangsa menjerit kesakitan tular sejak malam semalam.
Ketua Polis Daerah Kota Setar, Asisten Komisioner Ahmad Shukri Mat Akhir berkata, kejadian itu berlaku di hadapan sebuah hotel pada petang semalam.
Katanya, kejadian tersebut turut dirakam orang awam yang berada di lokasi kejadian.
“Pada kira-kira pukul 6.30 petang, bapa mangsa berusia 46 tahun menerima maklumat menyatakan anak lelakinya berusia 27 tahun dilarikan oleh beberapa individu termasuk wanita.
“Berikutan itu, bapa mangsa bergegas ke lokasi kejadian dan sebaik tiba di lokasi, lelaki terbabit ditunjukkan rakaman video kejadian yang dirakam orang awam di situ,” katanya di sini hari ini.

Kata beliau, bapa mangsa kemudian membuat laporan polis berhubung kejadian itu. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Anwar, Erdogan berbalas ucapan raya melalui telefon
Oleh MOHD RASDAN AHMAD

25 April 2023, 12:35 pm
PETALING JAYA – Perdana Menteri, Datuk Seri Anwar Ibrahim menerima panggilan telefon daripada Presiden Turkiye, Recep Tayyip Erdogan untuk ucapan Aidilfitri semalam.
Menerusi satu klip video yang dikongsi Perdana Menteri di laman sosial Facebook hari ini kedengaran dalam perbualan itu juga kedua-dua negara menegaskan isu hubungan dua hala Malaysia-Turkiye.
Katanya, turut disentuh isu antarabangsa termasuk perkembangan krisis politik di Tunisia, selain perkembangan terkini mengenai pergolakan di Sudan.
“Saya juga mengambil maklum Turkiye kini sedang dalam proses persediaan untuk menghadapi pilihan raya tidak lama lagi.
“Saya menegaskan komitmen Malaysia untuk terus bekerjasama dengan Republik Turkiye bagi memperkukuh hubungan antara kedua negara sahabat,” katanya.
Klip video perbualan dua pemimpin negara itu berdurasi satu minit 30 saat. – KOSMO! ONLINE


Washington taja gencatan senjata 3 hari di Sudan sempena Aidilfitri
Oleh KOSMO!

25 April 2023, 2:38 pm
KHARTOUM – Persetujuan gencatan senjata selama 72 jam di Sudan berjaya dicapai dan mula berkuat kuasa hari ini,  10 hari selepas pertempuran di  ibu negara, Khartoum menyaksikan beratus-ratus orang terbunuh dan ribuan yang lain cedera.
“Pihak  bertelagah iaitu Angkatan Tentera Sudan (SAF) dan Pasukan Sokongan Pantas (RSF) bersetuju melaksanakan gencatan senjata selepas sesi rundingan yang tegang,” kata Setiausaha Negara Amerika Syarikat (AS),  Antony Blinken dalam satu kenyataan.
 Gencatan senjata itu ditaja oleh Washington.
Rundingan gencatan senjata sebelum ini gagal, namun  SAF dan RSF  akhirnya mengesahkan bersetuju untuk menghentikan pertempuran selama tiga hari.
“Selepas sesi rundingan  yang tegang selama 48 jam, SAF dan RSF  bersetuju untuk melaksanakan gencatan senjata di seluruh negara bermula tengah malam 24 April, untuk tempoh 72 jam,” kata Blinken.
Dalam pada itu, RSF dalam satu kenyataan di laman Twitter berkata, gencatan senjata itu diharap dapat mewujudkan koridor kemanusiaan.

“Ia bagi membolehkan penduduk mendapat akses sumber asas, penjagaan kesihatan dan pergi ke zon selamat. Dalam masa sama, genjatan senjata ini bagi melaksanakan misi memindahkan para diplomat luar,” kata RSF.
Sementara itu, SAF dalam kenyataan di Facebook pula berkata, pihaknya akan mematuhi gencatan senjata itu dengan syarat, musuhnya itu  melakukan perkara serupa.
Sehingga kini, pertempuran antara SAF dan RSF itu telah mengorbankan sekurang-kurangnya 427 orang serta mencederakan lebih 3,700 yang lain, demikian menurut  Pertubuhan Bangsa-Bangsa Bersatu (PBB). – AGENSI


Pengawal keselamatan ditemui mati ketika sedang bertugas
Oleh ROHANA MOHD. NAWI

25 April 2023, 12:02 pm
BACHOK – Seorang pengawal keselamatan ditemui mati semasa sedang bertugas di dalam pondok pengawal di sebuah sekolah menengah di sini semalam.
Mangsa, Wan Mohd. Khairul Azahar Che Zulkifli, 40, ditemui dalam keadaan tidak sedarkan diri dipercayai akibat jantung bengkak sehingga mengakibatkan saluran darah tersumbat oleh rakan setugasnya yang berusia 33 tahun di dalam pondok itu kira-kira 7.30 pagi.
Timbalan Ketua Polis Daerah Bachok, Deputi Superintendan Mohamad Zohan Seman berkata, siasatan mendapati mangsa disedari meninggal dunia selepas dikejutkan oleh rakannya setengah jam sebelum tamat waktu bertugas.
Menututnya, mangsa sebelum ini pernah menerima rawatan kerana menghidap darah tinggi buah pinggang dan kencing manis.
“Siasatan mendapati, lelaki itu merupakan bekas tentera laut dan mempunyai seorang anak berusia 16 tahun mula bertugas bersama rakannya kira-kira pukul 8 malam kelmarin hingga 8 pagi semalam.
“Mangsa dipercayai mengadu penat dan hendak tidur. Selepas empat jam tidur, rakannya menyedari mangsa bangun untuk ke tandas,” katanya dalam kenyataan hari ini.

Mohamad Zohan memberitahu, mangsa kemudiannya menyambung semula tidur sebelum ditemui tidak sedarkan diri oleh rakan setugasnya kira-kira pukul 7.30 pagi.
Katanya, pengawal keselamatan itu disahkan meninggal dunia oleh pembantu perubatan yang tiba di lokasi kejadian kira-kira sejam kemudian.
“Siasatan mendapati, mangsa pernah menerima rawatan berkala di Klinik Kesihatan Pasir Puteh dan pernah menghidap angin ahmar pertengahan tahun lalu.
“Tiada sebarang tanda atau kesan yang boleh dikaitkan unsur jenayah dengan kematian mangsa di lokasi kejadian. Pemeriksaan di dalam beg mangsa turut menemui pelbagai jenis ubat dari klinik kesihatan,” katanya.
Menurut Mohamad Zohan, mayat mangsa dihantar ke Hospital Raja Perempuan Zainab II Kota Bharu dan hasil bedah siasat mendapati kematiannya berpunca daripada jantung bengkak dan saluran darah tersumbat.
Tambahnya, kes diklasifikasikan sebagai mati mengejut. – KOSMO! ONLINE


Ada duit, ada ‘penyondol’ – Shermine
Oleh KOSMO!

25 April 2023, 12:55 pm
PETALING JAYA – Bekas isteri kepada pempengaruh media sosial terkenal, View Chin, Shermine Hau Ah Moi memberi peringatan kepada usahawan dan ‘influencer’ popular supaya berwaspada dengan menjaga perangai dan sikap masing-masing.
Katanya, hal ini bagi mengelakkan ‘disondol’ individu yang mahukan mereka lebih-lebih lagi dalam keadaan ‘berduit’.
“Mungkin kebanyakan laki rasa ahmoi buat ‘viral’ macam ni memang gila betul. Tapi janganlah ‘challenge’ (cabar) satu ibu demi anak-anak dia.
“Usahawan dan ‘influencer’ (pempengaruh) yang ‘famous’ (terkenal) di luar sekarang, jaga-jaga perangai ‘korang’. Ada duit ada penyondol saja,” katanya menerusi hantaran Facebook hari ini.
Terdahulu, krisis rumah tangga pasangan View Chin dan Shermine bergolak selepas wanita itu mendedahkan kecurangan bekas suaminya di media sosial baru-baru ini.
Berdasarkan perkongsian Shermine, dia mendakwa View Chin curang dengan seorang pekerja dikenali sebagai Mira semasa dia dalam pantang.

Pada masa sama, wanita itu juga turut mendedahkan dia dikasari oleh suaminya semenjak perniagaan mereka tular di TikTok dan kerap membuat siaran langsung bagi mempromosikan produk mereka.
Sementara itu, Amirah Aqilah Firdaus atau lebih dikenali sebagai Mira mengakui hubungan cinta bersama View Chin hanya bermula setelah pasangan suami isteri itu berpisah.
Mira menerusi hantaran yang dimuat naik di Insta Story di akaun Instagramnya, turut memohon maaf secara terbuka kepada Shermine dan anak-anaknya. – KOSMO! ONLINE


200 kanak-kanak akui hisap vape dua kali seminggu
Oleh NOOR HASLIZA NUSI

25 April 2023, 12:29 pm
GEORGE TOWN – Kira-kira 200 kanak-kanak terdiri dalam kalangan murid sekolah rendah di Pulau Pinang mengaku menghisap vape atau e-rokok milik bapa atau abang mereka setiap dua kali seminggu.
Perkara itu didedahkan Persatuan Pengguna Pulau Pinang (CAP) selepas menjalankan program tanpa nikotin untuk pelajar di lima buah sekolah iaitu tiga di sekolah rendah dan dua di sekolah menengah di negeri ini.
Pegawai Pendidikan CAP, N.V. Subbarow berkata, jumlah kanak-kanak tersebut adalah daripada 300 peserta yang mengikuti program yang diadakan sejak dua bulan lalu.
Menurutnya, sebilangan besar kanak-kanak telah mengakui yang mereka tidak membeli sebarang alatan vape namun tertarik akan jus cecair vape terutama berperisa buah-buahan yang ditinggalkan di rumah atau di dalam kereta.
“Hasil temubual mendapati, kanak-kanak berusia 9 hingga 12 mengakui yang mereka kerap mencuba vape milik bapa dan abang yang kerap menggunakan produk ini di rumah serta ketika memandu.
“Bapa dan abang ini dengan santai memberikan gajet vape mereka kepada anak-anak yang duduk di sebelah (dalam kereta), di rumah atau semasa keluar. Apabila menawarkan vape, mereka (kanak-kanak) ini selalu mengatakan ia adalah jus buah, jadi tidak perlu risau apabila kandungan sebenar adalah nikotin,” katanya dalam satu kenyataan di sini hari ini.

Lebih membimbangkan, jelas Subbarow, kanak-kanak tersebut juga mendakwa yang adik-beradik mereka itu ada mencadangkan untuk mencuba vape meskipun pada mulanya ditolak.
“Mereka menghisap vape di rumah apabila ibu bapa tiada. Kerana bau buah, ramai kanak-kanak mengakui bahawa mereka percaya bahawa jus itu diperbuat daripada buah-buahan atau gula-gula.
“Semasa program CAP, kanak-kanak dan pelajar perempuan juga didapati tertarik dengan budaya vape. Daripada empat kanak-kanak, seorang perempuan didapati ketagih. Di sekolah menengah, nisbahnya adalah enam berbanding dua bagi pelajar perempuan,” ujarnya.
Beliau memberitahu, tindakan yang dilakukan golongan bapa dan abang kanak-kanak tersebut adalah satu kesalahan dan penderaan. – KOSMO! ONLINE


F1: Russell gembira W14 mula dinaik taraf
Oleh KOSMO

25 April 2023, 11:00 am
BRACKLEY – Pelumba pasukan Mercedes AMG Petronas, George Russell memuji prinsipal pasukan itu, Toto Wolff selepas beliau mengumumkan rancangan untuk menaik taraf jentera W14 bermula di Grand Prix (GP) Azerbaijan hujung minggu ini.
Pasukan dari Jerman itu enggan menunggu lama bagi meningkatkan kemampuan jentera pada saingan musim ini bagi mengejar dan memberi cabaran kepada pasukan Red Bull yang dilihat sukar digugat ketika ini.
Justeru, Russell menyambut baik pengumuman yang dilakukan Wolff baru-baru ini kerana dia percaya Mercedes masih mampu untuk mengejar serta bersaing merebut kejuaraan dunia bagi saingan 2023.
“Beliau (Wolff) adalah individu yang sangat penting dalam karier saya. Apa yang pasti, Wolff seorang yang sangat bijak, memiliki karisma serta mengambil berat tentang prestasi pasukan.
“Saya yakin beliau juga akan menjadi orang penting dalam kebangkitan Mercedes selepas kami bergelut sebelum ini. Wolff sentiasa dianggap sebagai ketua yang selalu memberi motivasi kepada pasukan,” katanya.
Terdahulu, Wolff menyatakan Mercedes sudah bersedia untuk menaik taraf jentera dalam beberapa perlumbaan akan datang, namun beliau turut meminta peminat supaya tidak mengharapkan kejayaan segera.

“Kami akan naik taraf jentera secara konsisten dalam beberapa perlumbaan selepas ini, jadi saya tidak sabar untuk melihat hasilnya. Bagaimanapun, jangan letak harapan terlalu tinggi kerana proses ini perlu mengambil masa,” ujar Wolff. – AGENSI


Mahkamah: Doakan…saya teraniaya – Boy Iman
Oleh NUZULSHAM SHAMSUDDIN

25 April 2023, 11:49 am
KUALA LUMPUR – “Doakan saya ya…teraniaya ni,”
Demikian kata-kata pelakon Boy Iman atau nama sebenarnya Norul Iman Abdul Rahman, 43, ketika diiringi anggota polis ke Mahkamah Majistret di sini hari ini.
Hari ini difahamkan pelakon yang popular dengan telefilem Blok 404 itu bersama tiga lagi individu akan didakwa di mahkamah mengikut Seksyen 420 Kanun yang dibaca bersama Seskyen 34 Kanun Keseksaan.
Pertuduhan itu berhubung satu program festival di Pusat Dagangan Putra (WTC) di sini, yang dibatalkan saat akhir.
Semalam media melaporkan, pengurus dan pegawai pemasaran Hooray X Fest Raya disambung reman sehari bagi melengkapkan siasatan polis. – KOSMO! ONLINE


‘Lebih baik tak balik kampung jika tidur inap desa’
Oleh MOHD RASDAN AHMAD

25 April 2023, 10:20 am
PETALING JAYA – Tindakan sebahagian perantau memilih untuk menyewa inap desa mahupun hotel pada Hari Raya Aidilfitri disifatkan merencatkan suasana sambutan hari kemenangan berkenaan.
Bagi pesara tentera, Abdul Ghani Ishak, 69, hari raya merupakan satu masa yang paling ditunggu-tunggu ibu bapa bagi mengumpulkan kesemua anak-anaknya di rumah.
Katanya, tinggal di inap desa mahupun hotel secara tidak langsungnya akan membunuh suasana hari raya itu sendiri.
“Kalau balik tapi tinggal di hotel saya rasa baik tak payah balik. Mungkin anak-anak kita ini dia tidak merasa lagi mempunyai anak-anak yang sudah berkahwin dan tinggal jauh dari mereka.
“Saya sendiri kalau ada anak saya yang balik rumah mentua mereka pada hari raya, saya sudah terasa kesunyian. Ini balik ke kampung sendiri tetapi tinggal di hotel apa guna balik kampung? Duduk sekali dengan orang tua, buat persiapan yang patut,” jelasnya.
Kata bapa kepada tujuh orang anak itu, suasana hari raya ketika ini sudah berubah jika dibandingkan dengan suasana ketika zaman mudanya dahulu.

“Tiada masalah rumah kecil atau tidak muat. Suasana malam raya paling seronok apabila kita bersembang dengan adik beradik kita, tanya masalah dan bergurau senda.
“Kita lihat raut wajah ibu ayah kita lain walaupun mereka penat melayan anak cucu, nampak mereka puas hati. Namun sekarang berbeza, ada sahaja alasan anak menantu.
Sementara itu, bagi Mohd. Faizu Yusoff, 44, soal aurat amat penting apabila anak-anak semakin membesar dan seharusnya dijaga mengatasi adat dan tradisi masyarakat.
“Sekarang orang cakap jadi ‘trend’ bila balik raya nak tidur di homestay atau hotel. Bukan itu sahaja, ada juga yang yang perli, sombong nak tidur luar saja, orang dulu boleh saja meriah tidur ramai-ramai di ruang tengah, walaupun keluarga besar.
“Kita kena lihat, kalau rumah itu kecil berbanding jumlah ahli keluarga yang ramai, sampai lelaki dan perempuan tidur dekat ruang tamu tak cukup bilik.
“Bagi yang mampu, tiada masalah untuk tinggal di hotel, bagi peluang adik beradik lain tidur di rumah ibu bapa.
“Yang jadi masalah apabila duduk di hotel dan tidak mahu bercampur serta cari peluang untuk hanya berehat di hotel, itulah punca orang tua akan mula naik angin,” katanya.


EPL: Newcastle bukti keinginan ke Eropah
Oleh KOSMO

25 April 2023, 11:30 am
NEWCASTLE – Pengendali Newcastle United, Eddie Howe nyata gembira melihat ketajaman yang dipamerkan oleh para pemainnya sambil mengakui tidak menyangka mereka mampu melakar kemenangan besar menentang Tottenham Hotspur.
Kelmarin, di hadapan penyokong sendiri di St. James Park, The Magpies melakar kemenangan besar 6-1 ke atas Spurs untuk melonjak ke kedudukan ketiga Liga Perdana Inggeris biarpun memiliki satu perlawanan lebih berbanding Manchester United.
Perlawanan itu menyaksikan Newcastle sudah berada di kedudukan selesa seawal sembilan minit pertama perlawanan apabila sudah meledak tiga gol sebelum meledak dua lagi gol sebelum babak pertama berakhir.
Separuh masa kedua mereka berjaya menjaringkan satu lagi gol menerusi Callum Wilson sementara Spurs meraih gol saguhati menerusi Harry Kane sekali gus memberi isyarat bahawa anak-anak buah Howe sudah melupakan kekalahan 0-3 kepada Aston Villa sebelum ini.
“Saya tidak menyangka dapat meraih kemenangan besar seperti ini. Kualiti sentuhan penyudah yang dipamerkan sangat hebat, kami begitu tajam setiap kali berada di hadapan gawang lawan.
“Semua cukup hebat pada babak pertama dan tempoh sejam perlawanan. Ini adalah reaksi yang kami mahukan dalam setiap perlawanan dan para peminat sudah tentu menjadi faktor utama kejayaan besar ini,” jelasnya.

Howe turut mengakui bahawa ucapan terima kasih tidak cukup untuk para pemainnya dan enggan menamakan individu tertentu yang memberikan aksi terbaik sambil menyifatkan semua telah memainkan peranan terbaik.
Biarpun berjaya melakar kemenangan besar berkenaan, Howe enggan para pemainnya terlalu dibuai kejayaan tersebut sebaliknya berharap mereka mampu untuk mengekalkan prestasi terbaik pada baki perlawanan untuk meraih slot ke Liga Juara-Juara musim depan.
– AGENSI


Dr. Muhammad Radzi Ketua Pengarah Kesihatan baharu
Oleh MOHD RIDZAUDDIN ROSLAN

25 April 2023, 11:51 am
PUTRAJAYA- Datuk Dr. Muhammad Radzi Abu Hassan dilantik sebagai Ketua Pengarah Kesihatan baharu berkuat kuasa 21 April 2023 bagi menggantikan Tan Sri Dr. Noor Hisham Abdullah.
Dr. Muhammad Radzi sebelum ini merupakan Timbalan Ketua Pengarah Kesihatan (Penyelidikan dan Sokongan Teknikal) di Kementerian Kesihatan (KKM) sebelum dilantik sebagai Ketua Pengarah Kesihatan.
Menteri Kesihatan, Dr. Zaliha Mustafa berkata, pelantikan Dr. Muhammad Radzi dibuat berdasarkan kelayakan dan pengalaman luas beliau dalam bidang perkhidmatan kesihatan negara.
“Saya mengucapkan setinggi-tinggi tahniah kepada Dr. Muhammad Radzi di atas pelantikan sebagai Ketua Pengarah Kesihatan berkuat kuasa 21 April 2023.
“Saya yakin dengan pengalaman, pengetahuan dan kepakaran serta kredibiliti Dr. Radzi mampu memberikan yang terbaik.
“Beliau juga mampu menjadi rakan pasukan bersama saya dalam memastikan matlamat dan agenda reformasi kesihatan negara dilaksanakan secara menyeluruh selaras Kertas Putih Kesihatan yang sedang dibangunkan agar masyarakat Malaysia Madani terus menikmati perkhidmatan kesihatan komprehensif, berkualiti serta mapan,” katanya dalam satu kenyataan di sini tadi.

Sebelum ini, Dr. Muhammad Radzi juga pernah berkhidmat sebagai Ketua Jabatan Perubatan di Hospital Sultanah Bahiyah, Kedah.
Beliu juga pernah menjawat jawatan Ketua Penyelaras Perubatan Negeri Kedah dan Ketua Pusat Penyelidikan Klinikal Kedah.
Pada masa sama, Dr. Muhammad Radzi pernah dilantik sebagai Ketua Perkhidmatan Gastroentrologi dan Hepatologi selain menjadi pengerusi pentauliahan bidang kepakaran kesihtaan dari tahun 2013 sehingga 2021. – KOSMO! ONLINE


Habis raya, perantau mula keluar dari Kelantan
Oleh AIMUNI TUAN LAH

25 April 2023, 11:27 am
GUA MUSANG – Keadaan trafik menghala keluar dari Kelantan mula sibuk sejak semalam apabila perantau mula bergerak pulang ke ibu kota selepas menyambut Hari Raya Aidilfitri di kampung halaman masing-masing.
Tinjauan Kosmo! di laluan Gua Musang-Kuala Krai dan Gua Musang-Kuala Lipis yang menghala ke ibu kota di sini mendapati jalan tersebut sesak dengan kenderaan.
Seorang pengguna jalan raya, Firdaus Iman, 35, berkata, kenderaan bertambah menuju ke Gua Musang, namun trafik masih lancar.
Katanya, rata-rata mereka mahu pulang ke Kuala Lumpur untuk meneruskan kerja mereka selepas pulang ke kampung halaman untuk bercuti sempena sambutan Hari Raya Aidilfitri.
“Saya bertolak dari Kota Bharu kira-kira pukul 6.30 pagi tadi dan tiba di bandar Gua Musang pada pukul 10 pagi.
“Saya sempat berhenti berehat di Hentian Rehat dan Rawat (R&R) Rantau Manis di sini dan kawasan itu penuh dengan kenderaan perantau,” katanya.

Seorang lagi pengguna jalan raya, Mohd. Nazrul Aliman, 40, berkata, kenderaan dilihat semakin bertambah menuju keluar Kelantan, tetapi aliran trafik masih lagi lancar terutamanya di laluan Kuala Krai dan Gua Musang.
Katanya, mereka sekeluarga merancang perjalanan pulang hari ini kerana esok mereka sudah bekerja.
“Kami yakin bilangan kenderaan dijangka semakin bertambah keluar dari negeri ini kerana cuti hari raya sudah habis,” katanya. – KOSMO! ONLINE


Gempa bumi: Gegaran turut dirasai di negeri Pantai Barat
Oleh KOSMO!

25 April 2023, 10:57 am
PETALING JAYA – Beberapa kawasan di negeri-negeri Pantai Barat Semenanjung Malaysia merasai gegaran akibat gempa bumi kuat melanda Indonesia pada awal pagi tadi.
Menurut Jabatan Meteorologi (MetMalaysia), ini selepas gempa bumi bermagnitud 7.0 melanda Selatan Sumatera, Indonesia pada pukul 4 pagi tadi.
Gempa bumi kuat tersebut berjarak 85 kilometer (km) Barat Laut dari Siberut,Indonesia dan berkedalaman 49 km.
Walaubagaimanapun jelas MetMalaysia, tiada ancaman tsunami kepada Malaysia. – KOSMO! ONLINE.


La Liga: Barcelona kukuhkan penguasaan di persada
Oleh KOSMO

25 April 2023, 12:00 pm
BARCELONA – Gol tunggal jaringan Ferran Torres menghadirkan kelegaan buat Xavi ketika menghasilkan jaringan tunggal untuk memastikan kemenangan 1-0 Barcelona ke atas Atletico Madrid kelmarin.
Xavi menyifatkan keputusan itu hadir tepat pada masanya selepas dipalit kekecewaan dengan dua keputusan seri tanpa jaringan dengan Girona dan Getafe pada aksi sebelum ini sekaligus mengukuhkan kedudukan di puncak La Liga.
Walaupun hampir untuk mengesahkan kejuaraan, Xavi menjelaskan Barcelona tidak boleh berpesta terlalu awal kerana masih banyak kerja yang perlu dilakukan bagi harungi baki lapan perlawanan selepas ini.
“Walaupun kemenangan ini sesuatu yang mengujakan, sebenarnya kami tidak melakukan apa-apa. Kami belum merasakan kami sudah muncul juara, tetapi jika ada pemain mula meraikannya, sudah pasti kami akan beri ingatan yang tugasan musim ini belum lagi selesai.
“Jika kami tewas, jurang mata akan jadi lapan mata (berbanding Real Madrid), sebab itu ia cukup penting untuk kami kekal dapatkan kemenangan. Kejayaan ini juga bermakna selepas kami catatkan dua keputusan seri,” katanya.
Selepas mengharungi 30 perlawanan, Barcelona kini mengumpul 76 mata diikuti Real Madrid dengan 65 mata.

Bagaimanapun, Xavi mengakui bahawa pasukannya memiliki banyak peluang terbaik untuk menambah jumlah jaringan pada aksi berkenaan, namun digagalkan oleh sentuhan penyudah yang tumpul.
“Saya dapat rasakan kami mempersiakan banyak peluang untuk menjadikan kedudukan 2-0. Robert Lewandowski, Raphinha dan Gavi antara yang terlepas peluang untuk menjaringkan gol. Kami sebenarnya lebih layak untuk menang dengan lebih daripada satu gol,” jelasnya. – AGENSI


Peluang Aaron-Wooi Yik tebus maruah
Oleh MUHAMMAD HELMEE RAMLI

25 April 2023, 10:30 am
BEREGU lelaki No.1 negara, Aaron Chia-Soh Wooi Yik berpeluang untuk kembali mendapatkan prestasi terbaik mereka menjelang Kejohanan Badminton Asia (BAC) yang dijadualkan membuka tirainya hari ini.
Aksi di Dubai, Emiriyah Arab Bersatu (UAE) itu dilihat sebagai medan terbaik buat juara dunia berkenaan membuktikan kemampuan sebenar sebelum pusingan kelayakan Sukan Olimpik Paris 2024 bermula Mei depan.
Prestasi Aaron-Wooi Yik selaku gandingan utama negara menjadi persoalan sejak kebelakangan ini apabila mereka menampilkan aksi hambar pada kejohanan Terbuka Jerman, Seluruh England (All England) dan Terbuka Switzerland.
Pengarah Kejurulatihan Beregu Akademi Badminton Malaysia (ABM), Rexy Mainaky percaya kedua-dua anak buahnya itu sudah bersedia sepenuhnya bagi menebus semula maruah mereka yang sudah tercalar.
“Persiapan mereka berjalan lancar dan mereka sudah siap (bersedia) sepenuhnya. Harapan saya kali ini supaya mereka dapat bermain seperti mana yang ditunjukkan dalam sesi latihan,” kata pengendali dari Indonesia itu.
Aaron-Wooi Yik dijangka turun dengan motivasi lebih tinggi pada edisi kali ini memandangkan mereka terlepas gelaran Asia tahun lalu selepas tewas kepada wakil Indonesia, Pramudya Kusumawardana-Yeremia Rambitan di perlawanan akhir.

Bagaimanapun, beregu yang berada pada ranking No. 2 dunia itu dijangka mengharungi laluan sukar apabila perlu berdepan Leo Rolly Carnando-Daniel Marthin dari Indonesia seawal pusingan pertama.
Sekiranya layak ke pusingan kedua, Aaron-Wooi Yik perlu melepasi halangan pemenang pingat emas Sukan Olimpik Tokyo 2020, Lee Yang-Wang Chi Lin dari Taiwan jika mahu melangkah ke suku akhir.
Pada masa sama, Rexy turut menjelaskan, saingan BAC juga dijadikan sebagai pentas bagi menilai keberkesanan latihan simulasi video yang dilakukan dua kali seminggu ke atas Aaron-Wooi Yik.
“Berhubung sama ada berkesan atau tidak (latihan simulasi), kita tunggu dan lihat sahaja nanti mereka boleh buat ataupun tidak,” ujar beliau yang turut melakukan latihan sama terhadap beregu wanita negara, Pearly Tan-M. Thinaah.


Aliran trafik lancar di lebuh raya utama seluruh negara
Oleh KOSMO!

25 April 2023, 11:10 am
PETALING JAYA – Trafik di kebanyakan lebuh raya utama pagi ini kelihatan lancar ekoran orang ramai sudah pulang ke ibu kota, semalam.
Menerusi hantaran di Facebook Lembaga Lebuhraya Malaysia, di bahagian Timur, trafik keseluruhannya masih lancar di sepanjang laluan utama lebuh raya Kuala Lumpur – Karak @ E8.
“Terdapat kerja-kerja pengalihan kenderaan rosak di KM 64.5 arah Kuala Lumpur dari Karak ke Bentong menyebabkan lorong kiri terhalang, namun trafik dilaporkan masih lancar.
“Di Lebuh Raya Pantai Timur 1 dan Lebuh Raya Pantai Timur 2, trafik turut kelihatan lancar.
“Sama juga seperti di bahagian Selatan, trafik di laluan utama lebuh raya Plus @ E2, Lebuhraya Kajang Seremban @ E21, Lebuhraya Senai–Desaru @ E22 dan Lebuhraya Seremban-Port Dickson masih dalam keadaan lancar,” katanya.
Tambahnya, di bahagian Utara, trafik di laluan utama lebuh raya Plus @E1, Lebuhraya Butterworth-Kulim @ E15 dan Lebuhraya Lingkaran Luar Butterworth @ E17 masih dalam keadaan lancar. – KOSMO! ONLINE


Tip simpan rendang agar tahan lama
Oleh NUR HUDA MUSA

26 April 2023, 9:16 pm
PETALING JAYA – Public Health Malaysia (PHM) berkongsi beberapa tip menyimpan rendang yang dimasak ketika perayaan ini supaya tahan lama dan tidak cepat basi.
Menurut hantaran di Facebook rasminya, PHM berkata, hidangan rendang sebaiknya dimasak hingga kering kerana kelembapan adalah sumber pertumbuhan bakteria.
Selepas dimasak kering, rendang tersebut boleh dimasukkan ke dalam bekas-bekas kecil sebelum disimpan di dalam peti sejuk.
“Rendang juga boleh dihidang dalam kuantiti sikit, elakkan hidang di dalam bekas besar dan mencedok dari bekas tersebut.
“Makanan juga selamat jika disimpan dalam suhu bilik maksimum selama empat jam. Selepas dari tempoh itu, bakteria dalam makanan akan menjadi aktif,” katanya.
Selain itu, rendang boleh dipanaskan dalam kuali dengan api perlahan dan pastikan pemanasan sekata.

“Jika disimpan dalam peti sejuk beku, nyahbekukan dalam ketuhar gelombang mikro atau suhu bilik sebelum dihangatkan.
“Pemanasan semula perlu dilakukan dalam masa dua jam selepas makanan dikeluarkan dari peti sejuk beku,” tambahnya.
Dalam pada itu katanya, rendang yang disimpan di dalam peti sejuk boleh bertahan selama tiga hari manakala hidangan yang disimpan di dalam peti beku boleh tahan selama tiga bulan. – KOSMO! ONLINE


Gadis lemas ketika berkelah di Jeram Lata Changkah
Oleh MOHD AZLI ADLAN

26 April 2023, 10:32 pm
SETIU – Keriangan tujuh bersaudara mandi-manda sempena cuti umum Hari Keputeraan Sultan Terengganu berakhir tragedi apabila salah seorang daripada mereka mati lemas di Jeram Lata Changkah, di sini hari ini.
Kejadian pada pukul 12.15 tengah hari itu mengorbankan Nor Alia Farhana Mat Zaid, 19, yang berasal dari Felcra Seri Bandi, Kemaman.
Ketua Polis Daerah Setiu, Deputi Superintendan Afandi Hussin berkata, sebelum kejadian, mangsa yang merupakan lepasan Sijil Pelajaran Malaysia (SPM) telah berkunjung rumah bapa saudaranya di Kampung Rahmat, Chalok, di sini.
“Dia bersama bapa saudaranya yang merupakan pesara polis dan lima sepupu perempuannya kemudiannya pergi berkelah di Jeram Lata Changkah.
“Tidak lama kemudian, mangsa dikatakan tiba-tiba lemas sebelum tenggelam ke dalam dasar sungai,” katanya, di sini hari ini.
Afandi berkata, pesara polis dan beberapa pengunjung lain cuba menyelamatkan Nor Alia Farhana dengan membawanya keluar dari dasar sungai itu.

Tambah beliau, gadis tersebut kemudiannya telah dibawa naik ke tebing sungai dalam keadaan tidak sedarkan diri sebelum pegawai perubatan bertugas mengesahkan kematiannya.
“Mayat mangsa yang merupakan anak ketiga dari enam beradik telah dibawa keluar dari kawasan perkelahan untuk dihantar ke Unit Forensik Hospital Setiu di sini pada pukul 14.15 petang.
“Hasil bedah siasat mengesahkan lemas sebagai punca kematian sebelum jenazah mangsa diserahkan kepada keluarga untuk dikebumikan pada pukul 6.30 petang,” katanya. – KOSMO! ONLINE


Siti Nurhaliza, Amy Search serikan Himpunan Madani di Kedah
Oleh MOHD. RAFIE AZIMI

26 April 2023, 9:02 pm
ALOR SETAR – Dua artis terkemuka negara, Datuk Seri Siti Nurhaliza dan Datuk Amy Search bakal menyerikan Himpunan Madani yang dijadualkan berlangsung di Dataran Stargate, di sini, Jumaat ini.
Pengarah jawatan kuasa induk program tersebut, Datuk Zamri Yusuf berkata, dua artis terbabit akan membuat persembahan khas bagi menghiburkan tetamu yang hadir.
Selain itu katanya, program tersebut bakal menampilkan pimpinan Pakatan Harapan (PH) dan Barisan Nasional (BN) termasuk Perdana Menteri, Datuk Seri Anwar Ibrahim dan timbalannya, Datuk Seri Dr. Ahmad Zahid Hamidi.
Menurutnya, ia bagi memberi penerangan jelas kepada orang ramai mengenai konsep madani yang mahu diketengahkan menerusi program tersebut yang akan bermula seawal pukul 5 petang dan dijangka berakhir 11.30 malam.
“Pada sebelah petang akan ada sesi pidato daripada beberapa pihak mewakili suara anak muda, wanita, pesawah, petani dan nelayan,” katanya pada sidang akhbar di Pejabat Parti Amanah Negara (Amanah) Kedah di sini, hari ini.
Menurut Zamri, program diteruskan dengan sesi munajat selepas solat maghrib, diikuti sesi pidato daripada pimpinan PH dan BN peringkat negeri.

“Ia disusuli persembahan dua artis terkemuka tersebut dan seterusnya sesi pidato pimpinan peringkat nasional termasuk Perdana Menteri dan Timbalan Perdana Menteri,” ujarnya.
Tambahnya, kira-kira 10,000 pengunjung dijangka hadir pada ke program berkenaan dan berpeluang memenangi cabutan bertuah yang disediakan dengan antara hadiahnya adalah lima buah motosikal jenis Yamaha Y15 dan Honda Wave,” katanya. – KOSMO! ONLINE


MPV dipandu jururawat terbakar lepas rempuh tiang elektrik
Oleh ROHANA MOHD. NAWI

26 April 2023, 8:44 pm
RANTAU PANJANG – Seorang jururawat berdepan detik cemas apabila kenderaan pelbagai guna (MPV) yang dipandunya terbakar selepas merempuh tiang elektrik di Jalan Kampung Tok Deh, di sini hari ini.
Dalam kejadian kira-kira pukul 8 pagi itu, mangsa, Sabrina Abdul Rahman, 44, sempat mematikan enjin MPV jenis Perodua Alza sebelum bergegas keluar menyelamatkan diri selepas melihat api membakar kenderaan tersebut.
Pegawai Operasi Bomba dan Penyelamat Rantau Panjang, Mohd. Razali Mohamad Noor berkata, kejadian berlaku ketika mangsa dalam perjalanan ke tempat kerjanya di Klinik Kesihatan Tok Deh, di sini sebelum MPV dipandunya terbabas.
“Kita menerima panggilan kecemasan kira-kira pukul 8.07 pagi dan tujuh anggota bersama sebuah jentera ke lokasi kejadian untuk memadam kebakaran.
Anggota bomba memadam kebakaran sebuah MPV Perodua Alza di Jalan Kampung Tok Deh, Rantau Panjang, pagi tadi. Foto IHSAN BOMBA
“Semasa tiba di lokasi kejadian, pemandu MPV itu berjaya diselamatkan dengan bantuan orang awam yang kebetulan melalui kawasan berkenaan,” katanya ketika dihubungi Kosmo! hari ini.
Mohd.Razali memberitahu, pihaknya mengambil masa 30 minit untuk memadam kebakaran MPV yang hampir 100 peratus terbakar.

Katanya, siasatan masih dijalankan dan jumlah kerugian masih belum dapat ditafsirkan. – KOSMO! ONLINE


Suami sambut anak lahir dalam kereta
Oleh NOR AINNA HAMZAH

26 April 2023, 10:20 pm
REMBAU – Seorang bapa bersyukur kerana dapat menyambut sendiri anak keempatnya seperti yang diharapkan walaupun terpaksa berhadapan detik cemas isteri bersalin dalam kenderaan.
Bayi kepada pasangan Mohd Safiq Jamaluddin, 36, dan Nor Anis Mohd Arif, 37 itu dilahirkan pada jam 9.45 malam Isnin lalu, iaitu pada hari raya ketiga ketika mereka dalam perjalanan ke hospital.
Menurut Mohd Safiq, isterinya dijangka bersalin 8 Mei, dan mereka tidak menjangka ia berlaku lebih awal malah lebih mencemaskan apabila keaadaan jalan ketika itu sesak ekoran musim perayaan.
“Sekitar jam 9.45 malam, kami ke Hospital Rembau dari rumah di Kampung Batu, di sini, dan jaraknya hanya kira-kira lapan kilometer (km) saja. Ketika dalam perjalanan, isteri memaklumkan bayi sudah keluar.
“Masa tu kami sudah melewati persimpangan lampu isyarat Pekan Rembau. Hanya kurang dua kilometer sahaja nak sampai ke hospital. Alhamdulilah, Allah tunaikan hajat saya dalam keadaan macam ni ” katanya ketika dihubungi, hari ini.
Ujar Mohd Safiq lagi, dia memang berhasrat menyambut kelahiran anak keempat ini kerana tidak berkesempatan melakukannya dengan tiga anak lain.

“Sebelum ini saya pernah beritahu kawan mengenai hasrat saya ini, namun mereka mendakwa dengan SOP (prosedur operasi standard) hospital ketika ini, agak mustahil menyambut anak sendiri.
“Beza umur anak keempat dan anak ketiga agak jauh, jadi ramai yang beritahu proses bersalin akan lebih lama dan sakit. Namun, ia dipermudahkan, malah lebih cepat dari tarikh ‘due’,” katanya.
Jelasnya lagi, susulan kejadian berkenaan, anaknya digelar ‘Mat Triton’ sempena kelahirannya dalam kenderaan pacuan empat roda berkenaan.
“Bagaimanapun, kami suami isteri sudah pun memilih nama yang sesuai buat anak kami yang buat masa ini dirahsiakan terlebih dahulu,” katanya. – KOSMO! ONLINE


Rumah bekas imam terbakar, KJ tawar tempat tinggal sementara
Oleh NOR AINNA HAMZAH

26 April 2023, 11:13 pm
REMBAU – Seorang bekas imam berhadapan detik-detik cemas apabila kediaman pusaka arwah isterinya terbakar ketika dia sedang berbuka puasa di Kampung Tanjung, Gadong, di sini, malam tadi.
Dalam kejadian kira-kira pukul 7.28 malam itu, Abd Rahaman Che Teh, 73, ditemani anak, menantu dan cucu segera keluar dari rumah selepas kebakaran merebak pantas dan tiada barang penting dapat diselamatkan
Menurut Abd Rahaman, dia baharu sahaja berbuka puasa sunat, kemudian terhidu benda terbakar dan kejadian berlaku sekelip mata.
Kediaman pusaka lebih 80 tahun musnah terbakar dalam kejadian di Kampung Tanjung, Gadong, di sini, malam tadi. – Foto NOR AINNA HAMZAH
“Ramai hulurkan bantuan untuk menumpang teduh termasuk Khairy Jamaluddin yang menghubungi melalui telefon. Mungkin malam ni kami 13 beranak akan bermalam di sana,” katanya ketika ditemui di lokasi kejadian Kampung Tanjung, hari ini.
Sementara itu, anak kedua Abd Rahaman berkata, mereka sekeluarga tidak sempat menyelamatkan barangan serta motosikal ayahnya iaitu Honda EX5.
“Ikutkan perancangannya, kami akan bertolak pulang ke kampung ayah di Kuala Terengganu selepas Isyak. Tak pernah kami gerak malam pulang ke kampung, namun disebabkan ayah berpuasa, kami buat keputusan seperti ini.

“Mujur juga ketika kejadian kami ada serta dapat menyelamatkan ayah walaupun kebakaran ini telah menyebabkan hampir keseluruhan rumah pusaka tiga generasi terbakar,” katanya.
Sementara itu, Pegawai Operasi dari Balai Bomba dan Penyelamat Kota, Penolong Bomba Kanan I (TBK), Mokhtar Ahmad berkata, pihaknya menerima panggilan pada pukul 7.28 malam dan sebaik tiba di lokasi, api sedang marak.
Menurutnya, pihaknya mengambil masa selama 20 minit untuk mengawal kebakaran yang dipercayai berpunca dari bilik stor dan dianggarkan kediaman ini musnah sebanyak 90 peratus.
“Dalam kejadian ini seramai 20 pegawai serta anggota dari tiga balai bomba dan penyelamat termasuk Rembau dan Tampin dikejarkan ke lokasi kejadian. Bagaimanapun, punca kebakaran dan jumlah kerugian masih lagi dalam siasatan,” katanya. – KOSMO! ONLINE


Mayat lelaki OKU ditemui dalam longkang
Oleh WAT KAMAL ABAS

26 April 2023, 9:08 pm
PARIT BUNTAR – Mayat seorang lelaki orang kelainan upaya (OKU) ditemui di dalam sebuah longkang berhampiran Taman Kerian Permai, di sini petang tadi.
Menurut sumber, mayat yang ditemui itu dipercayai merupakan seorang lelaki Melayu berusia lingkungan 20-an dan merupakan pemegang kad OKU yang dilaporkan hilang sejak dua hari lalu.
“Ahli keluarganya telah membuat satu laporan polis berhubung kehilangan anaknya di Balai Polis Parit Buntar, petang hari ini,” katanya.
Mayat tersebut telah dibawa ke bahagian forensik Hospital Parit Buntar untuk dibedah siasat.
Sementara itu, Ketua Polis Daerah Kerian, Superintendan Juna Yusoff ketika dihubungi mengesahkan penemuan mayat tersebut.
“Maklumat berkaitan penemuan tersebut akan dimaklumkan selepas proses bedah siasat dijalankan ke atas mayat,” katanya. – KOSMO! ONLINE


Pencuri larikan 7 tiang fiber optik pada pagi Hari Raya Aidilfitri
Oleh KOSMO!

26 April 2023, 9:00 pm
JAKARTA – Polis Indonesia menangkap tiga lelaki selepas disyaki mencuri tujuh tiang fiber optik dekat Lapangan Desa, Sidoarjo pada pagi Hari Raya Aidilfitri, Sabtu lalu, lapor laman berita Tribun Madura semalam.
Mereka melakukan perbuatan tersebut ketika suasana sepi kerana ramai penduduk beragama Islam sibuk melakukan persiapan untuk solat sunat Hari Raya Aidilfitri.
“Tiga pelaku sudah ditangkap termasuk barang bukti pencurian,” kata Ketua Polis Sukodono, Supriyana.
Polis juga merampas sebuah trak kecil yang digunakan oleh suspek-suspek untuk mengangkut barang curi tersebut iaitu tujuh tiang fiber optik dengan panjang sekitar 7 meter.
Trak itu disewa dan perbuatan mereka terbongkar selepas penduduk tempatan melihat tiga lelaki mundar-mandir di sekitar lokasi kecurian tersebut sedangkan ketika itu adalah sekitar pukul 5 pagi (waktu tempatan), iaitu menjelang solat sunat Hari Raya Aidilfitri.
Tidak lama kemudian, tiga lelaki itu mengangkut tujuh tiang fiber optik dari tempat penyimpanan. Penduduk yang berasa curiga kemudian melaporkan insiden itu kepada polis.

Anggota polis kemudian tiba di tempat kejadian dan berjaya menangkap tiga suspek itu. – Agensi


Pernah jadi mangsa, Aaron Aziz minta ‘scammer’ disenarai hitam
Oleh HANISAH SELAMAT

26 April 2023, 9:38 pm
PETALING JAYA – Pelakon Datuk Aaron Aziz menggesa mahkamah menyenarai hitam individu yang mempunyai rekod jenayah penipuan supaya tiada lagi mangsa berdepan situasi sama.
Katanya, pihak yang telah dibuktikan terlibat dalam konspirasi sedemikian tidak wajar dibenarkan terbabit dengan mana-mana urus niaga atau buat bisnes.
“Kasihan orang susah yang sudah kerugian dan tak dapat beraya dengan sempurna kerana duit semua kena songlap. Astagfirullah,” tulisnya dalam Instagram.
Bintang filem KL Gangster itu meluahkan perasaan terkilan dengan kes penipuan yang mempergunakan festival musim perayaan sebagai modus operandi untuk mengaut keuntungan.
Aaron atau nama sebenarnya Aaron Mustapha Aziz turut mendedahkan dia memahami perasaan mangsa kerana dirinya juga pernah menjadi mangsa penipuan yang menggunakan taktik sama.
Dalam ruangan komen rata-rata pengguna media sosial bersetuju dengan saranan aktor berusia 47 tahun itu bagi menyekat penipuan seperti terus berleluasa.

“Masih ada lagi ‘scammer’ hidup mewah. Hari-hari naikkan status membeli belah, parti hari jadi setiap bulan,” kongsi netizen.
“Saya baru lepas kena ‘scam’ seminggu sebelum raya. Habis duit hendak beli persiapan raya. Sedih, kecewa semua ada,” tulis seorang lagi pengguna laman sosial.
“Sokong sebab pernah kena dan rasa sakit sangat. Hampir RM10,000 dengan lagi seminggu hendak kenduri kahwin. Cuma Allah yang tahu perasaan,” luah pengikut laman Instagram. – KOSMO! ONLINE


Suami Ifa Raziah tunjuk perkembangan positif
Oleh HANISAH SELAMAT

26 April 2023, 9:32 pm
PETALING JAYA – Penyanyi dan usahawan Ifa Raziah bersyukur apabila tahap kesihatan suaminya, Mohd. Yani Abdul Rahman yang menjalani prosedur jantung semalam semakin menunjukkan perkembangan positif.
Katanya, biarpun menyambut hari raya dan meraikan ulangtahun perkahwinan yang ke-19 mereka di hospital, paling utama keadaan insan kesayangannya itu kembali pulih.
“Semalam sambut anniversari kat hospital. Hari ini (25 April) akan buat pembedahan.
“Syukur alhamdulillah dah keluar bilik bedah. Mohon doakan suamiku, Mohd. Yani semoga cepat sembuh.
“Aamin Ya Rabbal Alamin. Selamat Hari Raya Aidilfitri. Maaf Zahir Batin,” katanya menerusi perkongsian Instagram.
Terdahulu, Mohd. Yani dimasukkan ke sebuah pusat perubatan di ibu negara pada Isnin lalu sebelum menjalani prosedur pembedahan pada keesokan harinya.

Menurut penyanyi Ser Ser Ser itu lagi, pihaknya terpaksa mengehadkan kunjungan tetamu seperti dinasihatkan doktor supaya suaminya mendapat rehat secukupnya.
Malah katanya, faktor jangkitan virus yang masih berleluasa juga antara penyebab mereka kurang menerima pelawat sebagai cara mengelakkan risiko.
“Saya pasti kawan-kawan terdekat memahami situasi Mohd Yani yang kini dalam proses penyembuhan. Apabila keadaannya semakin kuat, kami akan maklumkan,” katanya. – KOSMO! ONLINE


Rumah terbuka raya dihadiri 700 ahli keluarga
Oleh KOSMO!

26 April 2023, 7:30 pm
JAKARTA – Sebuah klip video tular di media sosial Indonesia memaparkan situasi majlis rumah terbuka sempena Hari Raya Aidilfitri yang diadakan dengan meriah apabila dihadiri lebih 700 ahli keluarga, lapor program berita Liputan6 hari ini.
Video itu dimuat naik dalam akaun TikTok @dinodinss.
Memandangkan bilangan mereka terlalu ramai, kertas kehadiran disediakan di atas sebuah meja yang perlu diisi oleh setiap ahli keluarga tersebut.
Pengguna akaun TikTok itu kemudian membelek setiap helaian kehadiran di atas meja yang dikepilkan mengikut nama ketua keluarga.
Menurutnya, bilangan ahli keluarga yang ramai itu menyebabkan mereka tidak mengenali antara satu sama lain.
“Kami tidak mengenali antara satu sama lain walaupun sebenarnya keluarga,” tulis dalam huraian video itu.

Video itu mendapat perhatian netizen di ruangan komen.
“Menangis dompet kalau duit raya diminta,” komen seorang netizen.
“Saya nak jadi adik awak, biar duit raya banyak,” komen netizen lain. – Agensi


Tanah runtuh: Jalan khas dibina keluarkan 50 kenderaan tersadai
Oleh AZMI NORDIN

26 April 2023, 7:02 pm
KUALA LUMPUR – Polis Diraja Malaysia (PDRM) memfokuskan operasi mengeluarkan 50 buah kenderaan yang tersadai akibat runtuhan tanah di luar bangunan Akademi Pencegahan Rasuah Malaysia (MACA) di Bukit Tunku, Jalan Duta, di sini, semalam.
Bagaimanapun, berlaku sedikit halangan ekoran masih berlaku pergerakan tanah kira-kira jarak satu meter di lokasi insiden itu yang mampu menjurus kepada runtuhan susulan.
Ketua Polis Daerah Sentul Asisten Komisioner Beh Eng Lai berkata, hasil siasatan awal mendapati tiga tahun lalu turut berlaku gelinciran tanah di lokasi yang sama dan bangunan MACA juga sudah berusia hampir 40 tahun.
Tambah beliau, kerja pemasangan cerucuk besi dan binaan jalan baharu akan dilakukan bagi memfokuskan urusan pindah keluar kenderaan milik kakitangan bangunan tersebut yang tersadai.
“Kerja memasang cerucuk besi di seluruh kawasan runtuhan pula memerlukan masa dua minggu bermula Jumaat ini dan laluan tersebut juga diarah tutup,” katanya.
Beliau berkata demikian selepas mempengerusikan mesyuarat bersama agensi penyelamat berhubung insiden tanah runtuh itu di Ibu Pejabat Polis Daerah (IPD) Sentul, di sini, hari ini.

Eng Lai bercakap pada sidang akhbar berhubung kejadian tanah runtuh di MACA, di IPD Sentul, Kuala Lumpur, hari ini. Foto SHIDDIEQIIN ZON
Tambah Eng Lai, Jabatan Kerja Raya (JKR) akan memasang 10 alat pengesan pergerakan tanah di kawasan strategik bagi memastikan keselamatan anggota keselamatan yang bertugas di lapangan.
“Alat tersebut akan memberi isyarat kepada pegawai yang terlibat dan petugas yang berada di sekitar kawasan itu akan diarahkan untuk beredar sekiranya berlaku runtuhan susulan.
“Setakat ini penilaian banggunan di sekeliling tapak lokasi kejadian masih lagi selamat,” ujarnya.
Terdahulu, Menteri Kerja Raya, Datuk Seri Alexander Nanta Linggi dipetik berkata, kebocoran pada sistem perpaipan bekalan air punca berlaku runtuhan tanah di hadapan bangunan Akademi Pencegahan Rasuah Malaysia (MACA) di Bukit Tunku, Jalan Duta, di sini, semalam.
Menurut beliau, kebocoran paip pada sistem perpaipan telah menyebabkan tanah mengalami ketepuan yang tinggi seterusnya meningkatkan ‘lateral force’ kepada tembok penahan sedia ada dari jenis Contiguous Micropile.
Disebabkan kejadian itu, sebahagian tembok penahan tersebut telah runtuh bersama-sama dengan tanah cerun. – KOSMO! ONLINE.


Rumah terbuka MADANI, cabar maruah negeri – PN
Oleh Mohd Kamarul Hasifi Kamarudin dan KOSMO!

26 April 2023, 7:09 pm
Rumah terbuka MADANI, cabar maruah negeri – PN | 15 MINIT MMTV 26 APRIL 2023


Kaut RM1.3 juta jual emas palsu
Oleh KOSMO!

26 April 2023, 8:00 pm
BANGKOK – Polis Thailand memberkas enam lelaki warga China kerana menjual emas palsu kepada golongan kaya negara itu dalam kegiatan yang mengaut keuntungan lebih 10 juta baht (RM1.3 juta), lapor laman berita Thaiger semalam.
Suspek dilaporkan adalah bekas ahli kumpulan ‘scam’ atau pusat panggilan penipuan yang berpangkalan di Indonesia.
Kumpulan itu mengaku bahawa perbuatan jenayah yang dilakukan itu diinspirasikan daripada siri televisyen mengenai ‘scammer’.
Seorang mangsa melaporkan kepada polis bahawa dia telah didatangi oleh kumpulan dari China yang menawarkan untuk menjual emas kepadanya. Kumpulan itu mendakwa menemui emas tersebut di tapak bersejarah yang terletak di wilayah tengah Phra Nakhon Si Ayutthaya.
Mangsa yang yakin dengan cerita itu kemudian membayar 500,000 baht (RM65,117) untuk emas itu tetapi kemudian mengetahui bahawa ia adalah emas palsu.
Selepas menjalankan siasatan, pihak berkuasa dapat mengesan dan menahan dua anggota kumpulan itu di Stesen Kereta Api Hua Lamphong di Bangkok kelmarin, sebelum membawa kepada penangkapan baki empat ahli kumpulan samseng di sebuah hotel mewah di Ratchada.

Pegawai polis merampas 179 jongkong emas palsu, 10 patung emas palsu, lapan helaian emas, 24 kad mesin pengeluaran wang automatik (ATM), 12 telefon bimbit dan gergaji.
Menurut polis, kumpulan itu mengumpulkan nama-nama warganegara Thailand berketurunan Cina yang kaya dan menggunakan kemahiran pusat panggilan penipuan mereka untuk menghubungi setiap orang bagi menawarkan emas.
Jika mangsa menyatakan minat, mereka akan mengadakan pertemuan untuk membuktikan bahawa emas itu adalah benar. – Agensi


10 mati dibunuh guna racun
Oleh KOSMO!

26 April 2023, 8:30 pm
BANGKOK – Polis Thailand menangkap seorang wanita berusia 35 tahun di Kompleks Kerajaan Chaeng Watthana, Bangkok kerana disyaki menjadi pembunuh bersiri.
Pegawai yang memberkas suspek dikenali sebagai Sararat ‘Am’ Rangsiwuthaporn, turut menemui sebotol racun sianida padanya, lapor laman berita The Nation of Thailand hari ini.
Selain itu, polis juga telah mengenal pasti 10 mangsa yang disyaki dibunuh oleh suspek.
Dia ditahan berdasarkan waran tangkap yang telah dikeluarkan terhadapnya berikutan rakaman televisyen litar tertutup (CCTV) menunjukkan seorang rakannya rebah lalu mati.
Dalam pada itu, sumber berkata, polis telah menyenaraikan 10 individu yang meninggal dunia didakwa akibat penyakit jantung selepas mereka menghubungi Sararat.
Mangsa berumur antara 33 hingga 44 tahun manakala kematian berlaku antara Disember 2020 hingga bulan ini.

Keluarga mangsa melaporkan wang tunai atau barang kemas hilang daripada jasad atau akaun bank si mati dengan jumlah yang lesap adalah antara 60,000 baht (RM7,820) hingga 300,000 baht (RM39,100).
Salah seorang mangsa yang terselamat berkata, dia berasa sesak dada dan hilang deria rasa pada tangannya selepas mengambil pil yang ditawarkan oleh Sararat di sebuah pusat beli-belah di Kanchanaburi.
Wanita itu dilaporkan telah meminjamkan wang berjumlah 250,000 baht (RM32,584) kepada Sararat sebelum ini.
Ketua Bahagian Pencegah Jenayah, Mejar Jeneral Montri Theskhan berkata, para penyiasat dan kakitangan forensik sedang memeriksa kes-kes berkaitan untuk mencari bukti dan kaitan yang pasti dengan Sararat. – Agensi


Empat sekeluarga cemas kereta terbalik masuk longkang
Oleh AZMI NORDIN

26 April 2023, 7:56 pm
HULU SELANGOR – Empat sekeluarga termasuk seorang kanak-kanak lelaki dan seorang lelaki warga emas terselamat selepas kereta dinaiki terbabas ke dalam longkang di Jalan Kuala Kubu Bharu – Ampang Pechah, di sini, hari ini.
Pengarah Jabatan Bomba dan Penyelamat Malaysia (JBPM) Selangor, Morni Mamat berkata, pihaknya menerima panggilan kecemasan pada pukul 3.50 petang.
Menurut beliau, sepasukan anggota bersama jentera dari Balai Bomba dan Penyelamat (BBP) Kuala Kubu Bharu dikejarkan ke lokasi kejadian.
“Berdasarkan laporan awal, kemalangan membabitkan sebuah kereta Perodua Myvi dinaiki empat individu berusia tiga hingga 80 tahun.
“Kesemua mangsa dipercayai dalam perjalanan dari Kuala Kubu Bharu ke Ampang Pechah.
“Tiga daripada empat mangsa berjaya dibawa keluar oleh orang awam,” katanya menerusi kenyataan, hari ini.

Jelas Morni, mangsa lelaki warga emas pula dikeluarkan oleh anggota bertugas.
Menurutnya, semua mangsa diserahkan kepada pasukan perubatan untuk tindakan lanjut. – KOSMO! ONLINE.


Dua lelaki diserang buaya ketika lihat pancing labi-labi
Oleh CHERINE JON

26 April 2023, 8:36 pm
PADAWAN – Dua lelaki bernasib baik apabila dapat menyelamatkan diri daripada serangan seekor buaya besar.
Ketua Polis Daerah Padawan, Superintenden Abang Zainal Abidin Abang Ahmad, berkata, kejadian dilaporkan berlaku kira-kira pukul 2 pagi hari ini, ketika mereka hendak melihat pancing yang dipasang di tepi parit berdekatan taman perumahan, Taman Kopodim di Jalan Matang, di sini.
“Semasa hendak melihat pancing yang dipasang untuk menangkap labi-labi, tiba-tiba seekor buaya cuba menyerang namun mereka berjaya menyelamatkan diri.
“Sebelum beredar dari kawasan itu, mereka ternampak sepasang selipar berwarna hitam dan tiga batang kayu berada di tepi parit tetapi mereka tidak menjumpai sesiapa berada di kawasan tersebut,” katanya dalam kenyataan, hari ini.
Beliau berkata menurut mangsa, buaya itu dianggarkan sepanjang kira-kira 10 kaki serta saiz sebesar tong gas.
Susulan itu, Abang Zainal berkata pihaknya kemudian memaklumkan mengenai kejadian kepada Perbadanan Perhutanan Sarawak (SFC) untuk tindakan lanjut.

Pada masa sama, beliau berkata pihaknya juga telah membuat pemantauan di lokasi kejadian dan akan berkolaborasi dengan polis bagi operasi mengesan dan menangkap buaya berkenaan dalam minggu ini,” katanya.
Katanya penduduk di kawasan sekitar juga telah dimaklumkan supaya tidak memancing serta berada di kawasan berdekatan parit tersebut kerana buaya itu dipercayai sangat ganas. – KOSMO! ONLINE


Isteri maut, suami cedera nahas dua buah kenderaan
Oleh NOR AINNA HAMZAH

26 April 2023, 8:08 pm
KUALA PILAH – Seorang wanita maut, manakala suaminya cedera apabila terbabit dalam nahas di Kilometer 9, Jalan Kuala Pilah – Batu Kikir, di sini, pagi tadi.
Dalam kejadian kira-kira pukul 7.15 pagi itu, mangsa, Noor Asnida Mohd Ali, 28, beralamat di Kampung Air Panas, Gerik, Perak, disahkan meninggal dunia oleh pasukan paramedik di lokasi kejadian.
Menurut Ketua Polis Daerah Kuala Pilah, Superintendan Amran Mohd Ghani, kemalangan membabitkan sebuah kereta jenis Proton Wira dari arah Gerik, Perak menghala ke Keratong, Pahang, dipandu lelaki berumur 25 tahun dan sebuah van jenis Nissan Venette menghala ke Kuala Pilah.
“Hasil siasatan awal mendapati, Proton Wira itu hilang kawalan dan masuk ke laluan van lalu bertembung dengan kenderaan berkenaan menyebabkan penumpang Proton Wira cedera parah di kepala dan meninggal dunia di tempat kejadian,” katanya dalam satu kenyataan, hari ini.
Ujar Amran lagi, mayat mangsa telah dibawa ke Jabatan Forensik Hospital Tuanku Ampuan Najihah (HTAN) di Kuala Pilah bagi pengendalian bedah siasat dan kes disiasat dibawah Seksyen 41(1) Akta Pengangkutan Jalan (APJ) 1987. – KOSMO! ONLINE


Pelajar maut, rakan parah kemalangan di lampu isyarat Jalan Kuching-Serian
Oleh CHERINE JON

26 April 2023, 8:25 pm
PADAWAN: Seorang remaja maut manakala rakannya cedera parah apabila kereta dinaiki mereka bertembung dengan sebuah pikap di lampu isyarat Batu 11, Jalan Kuching-Serian.
Ketua Polis Daerah Padawan, Superintenden Abang Zainal Abidin Abang Ahmad, berkata, kejadian yang dilaporkan pada pukul 11.40 malam tadi dipercayai berlaku ketika kereta yang dinaiki kedua-dua pelajar lelaki berusia 19 tahun itu datang dari arah Kuching dan hendak membuat pusingan U di lampu isyarat berkenaan.
Katanya Perodua Axia itu dipandu oleh mangsa yang cedera parah manakala mangsa yang meninggal dunia adalah penumpang.
“Semasa kereta mangsa sedang membuat pusingan U dipercayai ketika lampu isyarat masih berwarna merah, tiba-tiba pikap Ford Ranger yang dipandu seorang lelaki di lorong kanan dari arah bertentangan (arah Serian menghala ke Kuching), melanggar depan kereta mangsa.
“Akibat perlanggaran itu, kereta mangsa terbabas ke bahu kiri jalan dan meninggal dunia semasa menerima rawatan di tempat kejadian oleh Pegawai Perubatan Hospital Umum Sarawak (HUS) kira-kira pukul 2.52 pagi,” katanya dalam kenyataan, hari ini.
Rakannya yang cedera parah telah dibawa ke HUS manakala kes masih disiasat di bawah Seksyen 41 (1) Akta Pengangkutan Jalan (APJ) 1987. – KOSMO! ONLINE